Zergatik ez dago zentral nuklearrik martxan Japonian Fukushima-ko istriputik lau urtera? | bilbaobuenasnoticias.com, Periódico digital de Bilbao y provincia centrado en informaciones positivas\nInicio Ecología Zergatik ez dago zentral nuklearrik martxan Japonian Fukushima-ko istriputik lau urtera?\nZergatik ez dago zentral nuklearrik martxan Japonian Fukushima-ko istriputik lau urtera?\nDuela lau urte, historiako bigarren istripu nuklearrik garrantzitsuena gertatu zen Japonian, Fukushima-ko istripua. Istripuaren eraginez 80.000 bizilagun atera zituzten euren etxeetatik beste toki batzuetara eramateko eta “horietariko gehienak oraindik beraien etxeetara itzuli ezinda daude”, hala baieztatu du Fernando Plazaolak, UPV/EHUko Fisika Aplikatuko katedradunak, duela gutxi Azkuna Zentroan emandako Fukushimaren nondik norakoak hitzaldian.\n2011ko martxoaren 11n, Richter eskalan bederatzi gradu izan zituen lurrikara batek 15 metroko altuerara iritsi zen tsunamia eragin zuen. Haren ondorioz, Japoniako 14 erreaktore nuklearrek kalteak jasan zituzten; horien artean, Fukushima-Daiichi zentraleko 4. erreaktoreak jasan zituen kalte handienak.\nEgun, ingurumenean eta osasunean pairatutako ondorioak ikusten hasi berriak gara; esaterako, “sortutako kutsadura, alde batetik eskualde zabal batera zabaldu dena eta orain garbitzen saiatzen ari direna, eta bestetik, itsasoratu dena. Era berean, zentralak hozten jarraitu behar dutenez honek arazo handiak sortzen dizkie”. Hortaz, istripuaren eragina osotasunean ezagutzeak eta neurtzeak luze joko du; baita zentralean bertan dauden erreaktoreen hustuketek eta konponketek ere.\nHorrenbestez, nabarmena da Japoniako gizartearen energia nuklearrarekiko konfiantza gutxitu egin dela. “Izan ere, egun ez dago zentral nuklearrik martxan; eta sasoi hartan 54 zeuden”. Tartean, berriz ere, nuklearra aktibatzeko saiakerak egin dituzte: “Zentral bat jarri zuten martxan, baina gizartearen presioarengatik berriro itxi behar izan zuten”. Hala ere, joan den urteko azaroaren amaieran iragarri zuten, aurten, bi zentral nuklear jarriko direla martxan berriro ere Sendai inguruan. Halaber, nazioarteko gizartearen industria nuklearrarekiko konfiantza ere gutxitu den arren, “zenbait herrialde emergenteetan -Txina da adibide zuzenena-, hasiera batean zentral nuklearren eraikuntza egitaraua gelditu bazen ere, berriro hasi dira eraikitze lanetan”. Ikusteke dago, beraz, tamainako istripuaren gizateriarentzako ondorio zehatzak nolakoak izango diren.\nJaponian lurrikarak eta tsunamiak ezagun samarrak badira ere, noizbehinka gertatzen diren fenomenoak direlako, Fukushimako istripuaren aurretik Asiako herrialde hau segurtasun nuklearraren arloan adibidetzat jotzen zen, bai segurtasun nuklearragatik, bai gaitasun teknologikoagatik. Lurrikararen eta tsunamiaren eragin zuzena 14 erreaktoretara heldu zen; horietatik 11 zeuden martxan. Ez zen, gainera, Fukushima I epizentrotik hurbilen zegoen zentrala. Era berean, 4 erreaktoreko Fukushima II zentralak, lehenengoaren ondoan egon arren, ez zuen horrenbesteko kalterik jasan. Zer gertatu zen orduan? “Fukushima I-eko 14 erreaktoreetatik kaltetuen gertatu zirenak zaharrenak izan ziren, eta, gainera, ordurako IAEAk (Energia Atomikoaren Nazioarteko Agentziak) tsunami kasuetarako aurreikusitako hobekuntzak ez ziren bideratu”.\nEra berean, Fernando Plazaolak ezbeharraren kudeaketa arbuiagarria izan zela uste du. “Ez zen batere ona izan, oso txarra izan zela esango nuke. Izan ere, Fukushima-ko istripu nuklearra aztertzeko sortu zen ikerketa batzorde independenteak (NAIIC) argiro dio TEPCO enpresa nuklearrak, segurtasun nuklearreko agentziak eta gobernuak kale egin zutela istripuaren kudeaketaren hainbat arlotan. Tsunamiaren garaiko Naoto Kan lehen ministroak ere aitortu zuen istripu nuklear erraldoi honek agerian utzi zituela Japoniako industria nuklearraren eta arautegiaren ahultasunak; segurtasun arau ez aproposetatik hasita, krisiaren kudeaketaraino”.\nDuela lau urte, Japonian, energia elektrikoaren %25a baino gehiago ekoizten zen; hain zuzen, energia nuklearrari esker. Istripuak energia politikan eragin du, orain, “bereziki ikatza, gasa eta petrolioa erabiltzen ari dira” eta “hori guztia kanpotik inportatu beharra daukate” UPV/EHUko Fisika Aplikatuko katedradunaren arabera. Gainera, “energia berriztagarriei ere, lehen baino bide handiagoa ematen diote”. Hala ere, errentagarritasuna bihur daiteke gakoa; “Japoniako energia arloko kostuak asko igo baitira eta hori eragin handiak sortzen ari da bertako ekonomian”.\nArtículo anteriorEl Athletic cae 2-0 ante el Sevilla en el Sánchez Pizjuán\nArtículo siguienteRecital de Clara Mouriz y Rubén Fernández Aguirre este martes en el Teatro Arriaga\nUn Neandertal descubierto hace más de 40 años arroja nueva luz sobre su anatomía


Natra Oñati ez da igo, Izarraitz Aloña Mendik urratsa bide onean - Oñati - Goiena.eus\nNatra Oñati ez da igo, Izarraitz Aloña Mendik urratsa bide onean\nJulen Iriondo 2015-05-10 18:21\nSaskibaloian, 67-65 galdu zuen zapatuan Natra Oñatik Ibaizabalen kontra, eta Donostiako lauko finaleko azken partidua jokatzeko eta, ondorioz, igotzeko aukerarik gabe geratu zen; eskubaloian, ostera, Izarraitz Aloña Mendik igoera faseko liderrari irabazi zion Zubikoan 24-22, eta datorren denboraldian maila bat gorago egoteko borroka betean jarraitzen du.\nNatra Oñatik oso ongi jokatu zituen partiduko aurreneko 25 minutuak. Defentsako lan onean oinarrituta, atsedenaldira 12 puntuko errentarekin iritsi ziren, 35-23. Hirugarren laurdenaren amaieran, baina, hiru hiruko jarraian sartu zituzten bizkaitarrek. Markagailua estutu, eta partiduko azken minutuak jokatzen hobeto asmatu zuten Ibaizabalkoek Natra Oñatikoek baino. Oñatiarrek maila igoera lortzeko ilusioa zuten, baina azkenean Ibaizabalek lortu du, hain justu, hori, gaurko finalean Askatuak nagusitasunez menderatuta.\nEskubaloian, gauzak hobeto\nBestalde, Euskadiko Txapelketarako igoera faseko hirugarren jardunaldiko partidua jokatu zuen zapatuan Izarraitz Aloña Mendik Usurbil liderraren kontra. Rafa Zuluetaren mutilek 24-22 irabazi zuten, eta maila igoera lortzeko borrokan jarraitzen dute, ondorioz. Hirugarren dira sailkapenean, orain bigarren den Usurbilekin berdinduta, eta bost puntu dituen Tolosa lider berriarengandik puntu bakarrera. Datorren astean, oñatiarrek baino puntu bat gutxiago duen Barakaldo dator Zubikoara.


Irailaren 21era arte eman daiteke izena Udal Euskaltegian - Zarauzkohitza.eus\nIrailaren 21era arte eman daiteke izena Udal Euskaltegian\nZarauzko Hitza 2018-09-14 11:43\nNekane Iribar eta Maite Egiguren Udal Euskaltegiko ikasturte berriaren aurkezpenean. (Zarauzko Udala)\nIkasturte berriari buruzko xehetasunak eman ditu udalak gaur, eta herritarrak animatu ditu euskara ikastera edo hobetzera. Gogorarazi du diru laguntzak daudela eskola orduen %80ra iristen direnentzat.\nNekane Iribar Euskara zinegotziak eta Maite Egiguren Udal Euskaltegiaren zuzendariak prentsaurrekoa eman zuten atzo, irailak 13, ikasturte berriari buruz zenbait azalpen emateko.\n36. ikasturtea da hau, eta aurten ere hainbat mailatan euskara ikasteko edo hobetzeko aukera egongo da Udal Euskaltegian. Euskara ikasteko, alde batetik, aurrez aurreko taldeak eskaintzen ditu euskaltegiak (egunean bi orduko eskolak), eta bestetik, autoikaskuntza zerbitzua ere badago, euskaltegi birtualaren bidez etxetik ikasi ahal izateko. Bietan, euskalduntze maila guztietarako aukera izango du ikasleak. Euskara erabiltzeko, mintzalagunen egitasmoa eskaintzen dute, Urola Kostako Udal Elkartearen eskutik. Honela, ikasleek astero talde txikian euskara erabiltzeko aukera dute.\nIrailaren 3an ireki zen matrikula egiteko epea, eta irailaren 21era arte egongo da zabalik. Egigurenek adierazi zuenez, HABEk helduen euskalduntzearen ikasprozesua gidatuko duen curriculum berria ezarri zuen, eta Udal Euskaltegian ere curriculuma moldatu dute. "Bertan jasotzen da ikasle helduak euskara ikastean egin behar duen aurrerabidea". Sei mailatan egituratzen da ibilbide hau: oinarrizkoa A1 eta A2, aurreratua B1 eta B2 (lehenengo eta bigarren perfilen baliokidea), aditua C1 (EGAren parekoa) eta C2 (4. mailaren baliokidea).\nEuskaltegiko ikasleek Euskara agiriak lortzeko aukera ere izaten dute. A1, A2 eta B1eko ikasleei urte osoko ebaluazio jarraitua egingo zaie euskaltegian, eta amaieran azterketa bat izango dute. B2, C1 eta C2ko ikasleek, aldiz, HABEk edo beste erakunderen batek antolatutako azterketara aurkezteko aukera izango dute.\nBestalde, udalak beka sistema bat eskaintzen die euskaltegiko ikasleei: euskara ikasten ari direnei, matrikularen %75a itzultzen die, baldin eta emandako orduen %80a betetzen badute. Langabezian daudenei, ikastaroan zehar %100a itzultzen die. Gainera, HABEren azterketaren bat gainditzen duten ikasleek diru-laguntza eska diezaiokete erakundeari, eta dagokion diru-laguntza HABE eta udalaren artean osatuko da.


Abe 4, 2016\tNork: Urola Kostako Hitza\t-\nZumaiako trainerua bueltan da, urtebetez lehorrean egon eta gero. Arraunlari eskarmentudun batzuen bultzadarekin dator, "gazteei aukera emateko nahiarekin". Atsegin Odriozola eta Gurutze Lopetegi arraunlariekin hitz egin du 'Berria'-k.\nZumaiak asko eman zion emakumezkoen traineruen lehiari. Sortzaile, eragile, eta garaile ere bai. Nork ez du gogoan 2013ko talde gogoangarria, ia dena irabazi zuena, Kontxako Bandera barne. Baina, bizitzak bezala, arraun taldeen izateak ere zikloak izaten ditu, eta zumaiarrek ezin izan zuten trainerua osatu aurreko urteko udazkenean. Horrenbestez, aurtengo udan ez ziren lehiatu.\nEmaten du, baina, urtebeteko geldialdia bakarrik izango dela. Izan ere, Zumaia uretan da berriz ere. Atzo bertan, esaterako, Urola ibaiko itsasadarrean ikus zitekeen ontzi gorria, entrenamendua egiten Josu Osa entrenatzailearen aginduetara. Bada hilabete-edo arraunlariak lanean hasi zirela.


Europan erreferente diren 6 sarek: EASPD, European Disability Forum, ENSIE, EPR, EUSE eta Workability Internationalek europar komisioari eskatu diote desgaitasuna duten pertsonen lan duina berma dezan.\nGureakek, Workability Internationaleko zuzendaritza batzordeko kide den aldetik, manifestua sinatu du. Manifestu horretan europar batzordeari eskatzen zaio laguntza behar gehien dituzten pertsonen laneratzea sustatzeko politikak jar ditzala martxan. Gureakeko berrikuntza zuzendari den Jon Ander Arzallusek azaldu digu.\nJon Ander Arzallusi elkarrizketa


Gabon-mukurra - Bizkaieraren ataria\nPosted on 2011/12/13 2019/06/25\nGabonak bere badatoz eta… Hori berori esaten eban batek San Juanak igaro eta hurrengo egunetik hasita. Izan be, batzuentzat urtea ziklo handi bitan banatzen da. Eta egia esan behin sanjuanak pasauta konturatu barik heltzen dira Gabonak, denporeak igarri be egin barik egiten deusku ihes esku-artetik.\nKontuak kontu, Gabonak datozela-ta ohitura zahar honen ganean gauzatxu pare bat esango dogu. Atxina, Gabon-mukurraren usadioa nahiko zabala zan gure etxeetan. Enbor horrek izen asko daukaz: Gabon-mukurra, Gabon-zuzia, Gabon-subila, Subilaro-egurra, Olentzero-enborra…\nPosted on 2013/02/07 2019/06/27\nAratoste, aratuste, aratiste, holantxe mugagabez esaten da eguna izentetako; orokorrean aratoste domekea. Baina ziklo os...\nPosted on 2012/03/15 2019/04/02\nGaur egun ezkontzak zelangoak diran badakigu, baina zelakoak ziran gure aitita-amamenak?Bizitza ohikuneetatik, jaiotze...\nPosted on 2012/10/18 2019/04/15\nUrtero egiten dira Lore Jokoak Mungian, lehenengoz 2005. urtean Lauaxetaren jaiotzaren mendeurrena ospatzeko egin zirane...


Zer gertatzen da teknologiarekin? - Inés Bebea, Margarita Padilla, Estrella Soria, Sorkin, Eulalia Pérez Sedeño, La_bekka, Blanca Ortiga (FemTek) | Tabakalera - Donostia / San Sebastián\nHasiera Kultur proiektua Zer gertatzen da teknologiarekin? Zer gertatzen da teknologiarekin?\nTeknologia eta Lab-ak gustatzen zaizkizu, baina noizbait deseroso edo arraro sentitu al zara bertan gertatzen diren gauza batzuengatik? Zeure buruari galdetzen diozu zein puntura arte Lab-ek joera nagusiak partekatu edo erreproduzitzen dituzten? Edo, aldiz, joera horien kontra doazela uste al duzu?\nZer gertatzen da teknologiarekin? kultura eta teknologiari lotutako espazioetan gertatzen diren jokabideak zalantzan jartzeko eta birpentsatzeko topaketa da; espazio horiek dira, besteak beste: Lab-ak, maker space guneak, hacker space guneak, hacklab-ak, ikastetxeetako teknologia-tailerrak, teknologiari lotutako eskolaz kanpoko jarduerak...\nNori zuzentzen zaio topaketa? Teknologia formal eta informalari lotutako irakasleak, teknologia integratzen ikasi nahi duten agente eta ikastetxe formalak, kultura teknologikoari lotutako proiektuak garatzen dituzten kultura-erakundeak, teknologiari lotutako espazio alternatiboak (hacklab-ak, maker guneak...), eta abar.\nArgitalpena: "Lab-etan oihartzuna duten teknologia-ahotsak" (Inés Bebea, Diana Franco, Margarita Padilla, Estrella Soria)\nTopaketaren bideoak eta elkarrizketak\n9.00 // Izen-ematea\n9.30 // Ane Rodríguez, Tabakalerako Proiektu Kulturalaren Zuzendaria // Ongietorria\n9.45 // Diana Franco, Hirikilabsen arduradurana // Sarrera eta eguneko agenda\n10.00 // Eulalia Pérez Sedeño (CSIC Filosofia Institutuko ikerkuntza-irakaslea) // Determinismo biologikoa eta dugun teknologia\n11.00 // Kafea\n11.30 // Blanca Ortiga, Isabel Tomás Pérez, Martu // Bi esperientzien arteko elkarhizketa FemTek (Bilbo) eta La_bekka (Madril)\n12.30 // Margarita Padilla, Estrella Soria, Inés Bebea, Diana Franco: "Lab-etan oihartzuna duten teknologia-ahotsak" ikerketaren aurkezpena\n13.00 - 14.00 // Sorkin // Ikerketaren kontrastea I\n14.00 - 15.00 // Bazkaria\n15.00 - 18.00 // Sorkin // Ikerketaren kontrastea II


Iritzia: Eredu bateraezinak - Nafarroako Hitza Iritzia: Eredu bateraezinak – Nafarroako Hitza\nIritzia: Eredu bateraezinak\n2020, otsailak 28 Albisteak, Iritzia, nafarroa 93\nGoizeko bederatzietan iritsi da kamioia herrira. Eguberriak iristear dira, eta hainbat hilabetez nafar Pirinioetan hezitako arkumeek hirirako bidea hartuko dute gaur. Hosto eta kolorerik gabeko garaia da goi denboraldia abeltzainentzat. Lan kargarik handiena orain dute, eta gaur jaso dute euren lanarengatik emango zaien diru saririk handiena: 3,80 euro kilo bakoitzeko.\nTrailerrarekin gurutzatu da Simon herrirako bidean. Urtero bezala, senideekin ospatuko ditu opor egunak, eta berari egokitu zaio bazkarirako osagaiak erostea. Goizean goiz joan da hiriko supermerkaturik handienera, jende askorekin bat ez egiteko asmoz. Harategian arkumea ikusi du. Garai honetan izaten da garestien, baina merezi duela pentsatu, eta erosi du: 17,66 euro kilo bakoitzeko.\nNola da posible? Zer gertatu da arkumea herritik atera eta Simonen etxera iritsi bitartean?\nAbeltzainen eta nekazarien sektorea krisian dagoela aditu dugu azken asteotan. Baina hau ez da gauza berria. Prezio duinak galdegiten urteak daramatzate, eta ez da gutxiagorako. Gero eta pertsona gutxiago ari dira lehen sektorean lanean, ez dago erreleborik eta husten ari da landa eremua. Ez dira hauek, baina, sektoreak bizi duen egoeraren arrazoi nagusiak. Landa eremuan gertatzen ari dena, elikadura negozio bilakatu duten politiken emaitza da.\nLehen sektorearen ehunekorik handiena enpresa gutxi batzuen esku dago. Multinazional handiak dira, abeltzain eta nekazari txikien interesen kontra jarduten direnak. Sektorearen alor guztiak hartzen dituzte, gainera. Hazien ekoizpena haien esku dute, pentsua eta lurrerako produktuak egiten dituzte. Elikagaien eraldaketa ahalik eta merkeena egiteko baliabideak dituzte, eta banaketan, zer esanik ez. Hara nora doan Simonen dirua!\nEkoizpen eredu intentsiboa ordezkatzen dute enpresa horiek; ongizateari erreparatu ez, eta haien poltsikoari begira, ahalik eta gehiena ahalik eta preziorik txikienean lortu nahi dutenen eredua. Txanponaren beste aldean, berriz, Nafarroako herri gehienetan gero eta gutxiago diren baserrien eredua dugu. Ez betiko, ordea; bi ereduak ez baitira bateragarriak.\nEzaguna zaigu metaketa eta zentralizazioa bultzatzen duen eredu ekonomikoa; eta hori da, hain zuzen, egoera honen atzean dagoena. Eredua eta hori garatzeko politikak bultzatzen dituzten erakunde publikoak. NPBa da adibiderik gabiena. Abeltzain eta nekazariek jasotzen duten diru laguntza baino gehiago da.\nIzenak dio: Nekazaritza Politika Bateratua. Bai horixe, nekazaritza —eta abeltzaintza— arautzen dituen Europako Batasunerako politika. Laguntzaz mozorroturik, enpresa handiak lagundu eta nahi duten eredua marrazten ari dira 1962tik. Ari dira berria adosten, eta ez dut uste asko aldatuko dutenik, xedea lortzen ari dira eta. Nekazari eta abeltzain txikiak eredu intentsibora bideratzen ditu, harrapatuta ditu. Paradoxikoki, bizirik irauteko behar dute haiek desagerraraziko dituen laguntza. Aldaketak, nahitaez, prezioen igoera baino sakonagoa beharko du izan.\n« Gizarteak ikusi nahi ez duena\nEpaiaren zain, erantzun bila »


Abiada hartzen hasteko - Gazteluko plazatik\nHasiera » Ekonomia » Abiada hartzen hasteko\nEspainiako Estatistika Institutuaren (INE) arabera, bost pertsonatik bat bizi da egoera horretan, %20tik gora. EAEn kopurua %9,4koa da eta Nafarroan %7,4koa. Baina ezaguna da egungo egoera okerragoa dela, INEren inkesta hau 2009an egin baitzen, eta 2008ko diru-sarrerekin. Denok dakigu, gizarteko eremu zabalentzat, 2008tik ona bizimaila biziki kaskartu dela. Ez dago zalantzarik, hemendik urtebete edo bira, oraingo diru sarrerek behera egingo dute jende askorentzat. Oraintsu, adibidez, iraupen luzeko milioi erdi langabetu 425 euroko laguntzarik gabe utzi du Espainiako Gobernuak. Hego Euskal Herriko pobrezia erlatiboaren datuak Estatu osoko onenak dira, baina hauek ere handituz jarraituko dute, egoera ekonomiko-sozialak okerrera jarraituko duelako.\nNorbera ekonomialaria izan gabe akaso ausarta da aurrera begirako halako aurreikuspen gaiztoak egiten aritzea, baina bizi diren garaiekin eta adierazle ekonomiko eta politikoak elkar gurutzatuz, ausartagoa aurreikuspen onak egitea da, baita ekonomialaria izanda ere.\nKontua da egoerari aurre egin nahian, gure gobernuek errezeta neoliberalekin ase nahi dituztela finantza merkatuak eta sakrifizioaren aldarean jartzen ari direla ongizate gizartearen zutoin sakratuetako batzuk. Noiz arte? Hor dago gakoa, inork ez dakiela zenbateko sakrifizioa beharko duten diruaren jainkoek. Istilu eta protesta ugariren ondoren, Frantzian udazkenean onartu zen erretreten erreforma. Espainian hilaren bukaeran onartuko da, nekez pentsa baitaiteke gizarte mailan dagoen mobilizazio ahalmenarekin PSOEren erreforma berri hau gerarazi daitekeenik. Orain arteko lan erreformaren bidetik, EAJk bere abstentzioarekin –edo onarpenarekin– aurrerabidea emango dio eta listo.\nEta horrexegatik, hain zuzen, 27ko greba orokorrerako deialdia zentzuz betea da, jakinik tren hori gerarazteko baldintzarik ez dagoela, entzun dadila protesta ahalik eta ozenen eta balio dezala krisiaz hitz egiteko, nola iritsi garen honaino finantza kapitalaren aginduz, eta nola ez dagoen irtenbide duinik bide beretik. Denak adierazten du garai latzak datozela eta horiek klabe askoz sakonagoekin bideratu beharko dira, eta protestek balio behar dute baita ere norabide berri hori elikatzeko. Elkartasuna, banaketa, kontsumo aldaketa, deshazkundea… horiek dira bultzatu beharreko uholde berriak. Eta batez ere behingoz lortzeko desarroilismora bideratzen den diruaren zatirik handiena ikerketara bidera dadila, hori bai, ikerketa lerroaren oinarria aldatuz: “ea gutxiagorekin nola hobeto bizi”, hori da mendebaldeko gizarte eredu honek bideratzeke duen ikasgairik nagusiena.\nGero eta gehiago entzuten da petrolioaren gailurraren gaia, eta apurka joango da zehaztuz gainera. Oraindik ez da gizarteratu energiaren krisia nola kateatuko zaion egun bizi dugun krisiari, baina hori ere badator edo gurean da jada. Horregatik, 27ko greban ezin gara pentsioei begira bakarrik geratu, eredu oso bat da dantzan dagoena… Marrazoek norantz tiratuko duten garbi dago. Justizia soziala, banaketa, elkartasuna, desazkundea eta oreka ekologikoan sinesten dugunok beste norabidean egin beharko dugu. Ez dago beste erremediorik. Zer hobea urtea egiazko bizitza ariketekin hastea baino?\n(ARGIAko 2259. zenbakian argitaratua)


Irekia Eusko Jaurlaritza - Gobierno Vasco :: Eusko Legebiltzarreko Osasun Batzordeak Urdulizko Eskualde-Ospitale berria bisitatu du\nEusko Legebiltzarreko Osasun Batzordeak…\nEusko Legebiltzarreko Osasun eta Kontsumo Batzordeko zenbait kidek bi ordutik gorako bisitaldia egin dute gaur goizean Urdulizko eskualde-ospitale berrian. Ospitaleak 148 ohe eta beste 32 oheko erreserbako ospitaleratze-unitate bat izango ditu, bai eta 8 ebakuntza-gela, larrialdietako zerbitzu bat eta zerbitzu eta espezialitateen sorta zabal bat ere, Uribeko Eskualdeko 197.000 biztanleak artatzeko. Urduliz-Alfredo Espinosa Ospitalea Uribeko Eskualdeko ESIaren barruan integratuko da. Espezialitate-zentroen sare bat dute ESI horretan (Mungia, Areeta eta Algorta). Ospitaleak eskainitako zerbitzu-zorroa arian-arian osatzen joango da, kalitate handiena eta beste laguntza-dispositibo batzuekin koordinazio egokiena lortzeko helburuz.\nHala, legebiltzar taldetako ordezkariek –Popularra, Euzko Abertzaleak eta EH Bildu- zuzen-zuzenean ezagutu dute osasuneko azpiegitura berri eta moderno hori, zeinari esker, eremu horretako biztanleentzako laguntza-baliabideak gerturatuko eta hobetuko baitira, aldi berean Gurutzetako Unibertsitate Ospitaleko laguntza-prestazioen gaineko presioa ere gutxituta.\nLegebiltzarkideek ospitale berria taxutzen duten hiru eraikin-blokeetako hainbat soilairu bisitatu dituzte: 59,4 milioi euroko inbertsioa ekarri du 38.000 metro karratuko Ospitale honek. Bertan 578 profesional arituko da lanean eta 350 lanpostu berri sortuko dira.\nBilbon, 2016ko urtarrilaren 27an


1. 1900-1939 gipuzkera liturgia m. jimeno 0023\nIcusi zuan berac eguindaco oben arrigarriyac oi-ez bezelaco ta eracusgarri oneco miñari (') Miñaria.- Penitencia ta neque bear zuala, ta Jaungoicoaren ontasunac eguiten ziyon deadar samurrari jarraitzeco asmoetan zegoala, ezagutu zuan Lurrean Jaungoicoaren ordezco ziranac bacarric ipiñi zezaquiyotela gauza guziyen Eguille onari eguin ziyon iraintasunac bear zuquean miñari edo neque osasungarrizcoa.\n2. 1900-1939 sailkatu gabeak egunkariak adonostia 0001\nGuziok ikusi ditugu alako dantza bikain, txit erakusgarri batzuek, bizkaitar edo gipuzkoar Espatadantza, esate baterako...\n3. 1940-1968 bizkaiera saiakera-liburuak onaind 0095\nOna erakusgarri batzuk.\n4. 1940-1968 gipuzkera literatur prosa etxde 16 seme 0068\nNire esanaren sendogarritzat, Rafael Altamira españar ixtorigille ospatsuak aldi artako bizigiroaren erakusgarri, Juan Ruiz, Hita`ko artzipresteari buruz dasaiguna azaldu nai dizutet soilki (1) Historia de España y de la Civilización española, 262'gn. orrialdea.\n5. 1940-1968 gipuzkera saiakera-artikuluak etxde 0137\n6. 1940-1968 sailkatu gabeak hilabetekari, noizbehinkariak,..... l.m. satrustegi 00001\nBeste ertzetik dijoaztenak, panorama guztiz ezberdiña ikusten dute.Auen iritzien erakusgarri Simone de Beauvoir'en Le deuxieme sexe daukagu, beste askoen artean.\n7. 1969-1990 bizkaiera saiakera-artikuluak literatur gazeta 1985 0007\nGuztira, liburu ederra dogu, hizkuntza onaren erakusgarri, irakurlearentzat atsegina gertatzen dala.\n8. 1969-1990 euskara batua ikasliburuak elhuyar 0205\nezarpena / ihazko interesak / jub. pen. / telf. ord. / ateratzea / ale erakusgarria / 1896 urtetik gipuzkoarren esanera gaude / begira ezazu azkeneko nota egin ondorengo saldoa.\n9. 1969-1990 euskara batua saiakera-artikuluak j. etxeberria 0226\nHau izan da bere arrazonamenduen erakusgarri bat.\n11. 1969-1990 euskara batua saiakera-artikuluak zabal 1976 0015\nErakutsgarri ez dugu nehor behar alderdiaren barruan, Gure alderdia langile klase iraultzailearena da, eta bera da numeroa haunditzea helburutzat ez duen bakarra.\n12. 1969-1990 euskara batua saiakera-liburuak l. haranburu a. 0054\n6.- Eskolan, edozein lantegitan bezala, boletin bat behar da, bere ekintzaren erakusgarri bezala.\n13. 1969-1990 euskara batua saiakera-liburuak j.i. hartsuaga 0055\nIndoeuropar mitologia aztertzetik etorriz gero, hirugarren puntua jainkosa nagusiari zor zaion errespetuaren erakusgarri eskasa irudituko zaigu: Indoeuroparren saietsetik, ekaitzaren sortzailearen aurrean ez luke gizonik egon behar lehenengo; eta egotekotan ere, belaunikaturik edo oraindik egokiago, ahozpez behar luke egon.\n14. 1969-1990 euskara batua saiakera-artikuluak j. ortiz de urbina 0327\nJustifikazio teoriko honen ahulezia praktikoak gramatika sortzailearen harrez gerozko garapenean dauka erakusgarri ezin hobea.\n15. 1969-1990 euskara batua saiakera-liburuak j. zabaleta 0029\nEkain bertako xafla, Goi Magdalen aldian datatua, ez da oinarri egokia horma irudi multzo osoa datatzeko, nahiz eta ikusmenezko errealismoaren, irudikapenezko detallismoaren eta komentziozko aberastasunaren erakusgarririk argiena izan.\n16. 1969-1990 euskara batua saiakera-liburuak i. aldabe 0054\nEgungoak, gotikoa, aurretik zegoen garai erromanikoko bat ordezkatzen du, zeinatik, egun Nafarroako Museoan erakusgarri dauden ginbela batzu besterik geratzen ez diren.\n17. 1969-1990 euskara batua saiakera-liburuak j.a. irigarai 0105\nBaserritar jator, garbi eta zintzo izan beharrean, iraultza utsaren baldintzak nonbait (oroitzen hala ginenean beren burjesiaren balioaz ziotena?), edo ulertzeko gisan: jende erakustgarri, bitxi eta atseginak izan beharrean (bidenabar, antropologo eta folklorezaleek non ikas egokia ukan dezaten), euskaldunak beste herriak bezainbat zirelakoan zeuden; akatsak akats besteak bezalaxe, beste herriak bezainbateko eskubidedun.\n18. 1969-1990 gipuzkera ikasliburuak zubk 0008\nOrdez, margolariak eta irudigilleak irudia zeaztu egiten dute eta bere gaiaren erakusgarririk zintzoenak atera ta itxuratzen dituzte.\n19. 1991> bizkaiera ikasliburuak etno-test 0003\nAskotan inoren laguntzarik gabe, beraien identitatearen erakusgarri den mintzaira gorde izan dute.\n20. 1991> bizkaiera ikasliburuak etno-test 0004\nErakusgarri batzuk dira bakarrik.\n21. 1991> bizkaiera ikasliburuak etno-test 0004\nHemen ere dena ez du kaleratu, erakusgarri batzuk baizik.\n22. 1991> bizkaiera saiakera-liburuak f. beobide 0327\nZeruko Aitak bere Seme Jesus bere maitasunaren ezaugarri eta erakusgarri lez bialdu deusku.\n23. 1991> bizkaiera saiakera-liburuak f. beobide 0455\nBehin eta barriro esango dogu Jesusen biztuera honetan dagoala kristau fedearen giltzarria; Jesusen bizitza guztia aditzera emoten deuskun erakusgarri bete-betea.\n24. 1991> euskara batua ikasliburuak kultura klasikoa/dbh 00151\n- Epidiktikoa edo erakusgarria. Hitzaldi-mota hori hizlariak bere dohainak eta erretorikaren menderakuntza erakutsi nahi zituenean aukeratzen zuen. Pertsonaia garrantzitsuak goresteko erabiltzen zen.\n25. 1991> euskara batua literatur prosa manhattan transfer 00210\n- Ni horrela ikusita ez huke sinetsiko, lagun, lehen Wall Street-eko Aztia deitzen zidatela; hori giza aferetan zorteak duen aparteko garrantziaren beste erakusgarri bat baino ez duk... Bai jauna, atseginez.\n26. 1991> euskara batua literatur prosa manhattan transfer 00210\n- Horra hor giza aferetan zorteak duen aparteko garrantziaren beste erakusgarri bat.\n27. 1991> euskara batua literatur prosa j. eizagirre 0107\n- Lagun, nik ez nuke dirutza hori erakusgarri ipiniko zulo honetan.\n28. 1991> euskara batua saiakera-liburuak l. valverde 00302\nHalaber, Fermín Herrán Gasteizen 1878an sortu Revista de las Provincias Euskaras; Revue des Basses Pyrennées et des Landes izenburukoa, Abbadiek bultzatua eta Ferdinand Lesseps abiarazia 1883an Parisen eta Vicente Aranak 1885ean sortu Revista de Vizcaya delakoa, XIX. mendeko Kultura Berpizkundeak suposatu zuenaren erakusgarri dira.\n29. 1991> euskara batua saiakera-liburuak ae ituna 00044\nHonen erakusgarri sendoa da gizarte post-modernoetan barra-barra zabaldu den pasibotasunaren gaitza. Populazioaren gehiengoa ez da gauza pentsakera propioa eta independientea burutzeko. Sistema politikoak eta ekonomikoak herritar otzan eta geldoak nahiago ditu euren legitimazio maila ere errezago gauzatzen baita era horretan.\n30. 1991> euskara batua saiakera-liburuak pilota 00027\nHorren erakusgarri, Ameriketan bere bigarren denboraldia jokatzeko barkua hartzera zioala Diario de San Sebastiánera bidalitako idatzia azaltzen dizuegu:\n31. 1991> euskara batua saiakera-artikuluak a. sagarna 00057\nFinlandiako mugen barnean hitz egiten diren suomieraren dialekto guztietako erakusgarriak daude bertan, eta baita suomiera egiten den beste herrialde batzuetakoak ere, hala nola Suedia, Norvegia eta Errusiakoak.\n32. 1991> euskara batua saiakera-liburuak p. sudupe 00013\nGorgonio Renteria alkate zela egin zen hilerri berria Elantxobeko herrian, 1916an. Sarrerako portalearen ateburuan Gorgoniok berak asmatutako idazkuna dago: Otoi bat eta gero arte. Geroko bizitzan Gorgonio Renteriak zuen fede sendoaren erakusgarri bikaina\n33. 1991> euskara batua saiakera-liburuak eusbiziber 1999 00023\nOro har, EAEko eta Nafarroako gobernuek bultzatutako soziolinguistikazko ikerketak euskararen aldeko hizkuntza-politikak gauzatzeko duten borondatearen erakusgarri dira.\n34. 1991> euskara batua saiakera-artikuluak azurm 0033\nTxikia, bitartean Mirande, Krutwig, Salbatore Mitxelena, Koldo Mitxelena, Txillardegiri eskerrak biztua zen kontzientziarte berri baten erakusgarria da.\n35. 1991> euskara batua saiakera-liburuak r. gomez 0392\nAzkuek ore dakar ((R-uzt), honor, honra, honneur. [...] (R-bid), honras fúnebres, honneurs fuñebres. s.u.), baina E-zko testuen lekukotasunek ez dute ebakera horren erakusgarririk eskaintzen. 24. Cf Gar O onriari, E Dot onre, onriari, HualDot honriari, HualEb (h)onreric. Bistan denez, adibideotan ez dira ageri Hualderen amplt; n ampgt; eta Bonaparteren amplt; V ampgt;, bokal sudurkariak adierazteko erabiltzen dituzten grafemak alegia (ik. aurreko oharra).\n36. 1991> euskara batua saiakera-liburuak in: lardizabal, francisco ignacio: testamentu zarreko kondaira i 0016\nNolanahi ere, gogoeta guztiok Aldundiaren izenean jaulkitzen ditu, eta badaiteke Euskal Herriko alderdi oso baten erakusgarri izatea, baina ez, inolaz ere, guztiena, Gorosabelek oso bestela azaltzen baitigu kontua: (...)\n37. 1991> euskara batua saiakera-liburuak in: lardizabal, francisco ignacio: testamentu zarreko kondaira i 0030\nZiur naiz arakatzen hasiez gero xehetasun gehiago batu ahalko direla; eman dezagun, erakusgarri gisa, aski interesgarri deritzogun bat: Lardizabalen gramatika Larramendirenaren ordezkotzat aurkeztu dugu, eta badakigu 1853rako aski aurreratua bide zeukala, eta Aldundiak horregatik bere poza adierazten zuela (ik. 2.3.4. atala).\n38. 1991> euskara batua saiakera-liburuak oroitid 1993 0045\n- Administrazioek sortzen dituzten dokumentuen erakusgarri bat:\n39. 1991> euskara batua saiakera-liburuak f.j. san martin 0039\nParole in libertà haiek ere - poesia publikoa, zeinarentzat Marinettik manifestu bat idatzi zuen La declamazione dinamica e sinotticari buruz (1916) - ondoren emango ziren garapen publizitarioentzako erakusgarri poetiko bihurtu ziren.\n40. 1991> euskara batua saiakera-liburuak e. gil bera 0162\nErakusgarria bada, erabiltzen bada, neurririk gabe uzten dut neure buruaren joatera, eta neurririk gabe ere hertsatzen naiz argitzen ez bada eta graziarik egiten ez badit.\n41. 1991> sailkatu gabeak egunkariak egunk 1991 0004\nEuskaria erakundeak Europako Ekialdean azken aldian jazotako gertakizunak gogorarazi zituen atzo igorritako ohar baten bidez, eta ziurtatu zuen Estatuen botere suntsiketaren erakusgarriak direla.


Boteiloia dela eta… – Zeuk Esan 116111\nBoteiloia dela eta…\nInoiz izan ditugu, norbaiti edariarekin eskua joan ondorengo kuadrilakoen aholku deirik. Baina normalean, 116111ean, ez dugu botelloiarekin zerikusia duen deirik jasotzen.\nKontuak kontu, Zeuk Esan Zerbitzuko lankideok inoiz galdetu gara nola izango litzatekeen gai honi lotutako elkarrizketa tekefoniko bat gazte edota aita-ama batekin. Kontu horietan ibili eta gero, mahai gainean jarri ditugu hausnarketa zein galdera batzuk.\nGuraso baten ikuspuntutik honelako kontu eta galderak pentsa genitzake:\nBenetan kezkatzen gaitu neska-mutilek boteiloia egitea?. Eta zer egin dezakegu gurasook?. Konturatzen ahal gara nolako ondorioak izan ditzakeen honelako joerak?\nAutotitateak egiten ote dute nahiko, edo egin beharko lukete gehiago?. Eta horrela izatekotan, zer?\nZeharo debekatu beharko litzateke boteiloia, edo toki konkretu batzuk jarri beharko lirateke hirietan (batzuetan dauden bezala) horretarako?\nKontsumo mota hau debakatuz gero, berdin egin beharko genuke terrazetako edo ohiko txikiteoarekin?\nBestalde, zer erantzun emango liekete gazteek galdera hauei? Nolako hausnarketak izango lituzkete?\nAgian gogoratuko ligukete tabernetan kontsumitzeko lain dirurik ez dutela, etabar.Era berean, galde litezke zer gogaitzen digun nagusioi boteiloiaren kontuaz. Edateak? Mozkortu, zarata batean ibili eta dena hankaz gora usteak, edo…?\nAgian aurpegiratuko ligukete gure jarrera ez dela eredugarriena txokoan gaudenean, edo tabernarik taberna txikiteatzen gabiltzanean, besteak beste. Umetatik ikusi duten ohiko jarrera familikoia izanik, kontuan hartu beharko genukeela eskontzetako ospakizunak ere nolakoak ohi diren. Hau da: gurasooi leporatuko ligukete beraien kontsumo mota horren “ikasgaiaren” errua. Ez ala?\nDena dela, ondo dago batzuen eta besteen balizko ikuspuak islatzea hemen, baina al gaituzu zurea nolakoa den? Zein da bada boteiloiari buruz duzun iritzia?\nEgilea zeukesanArgitaratze-data 2 uztaila, 2014 Kategoriak Drogak, Salud-Osasuna Etiketak alcohol-alkohola, botellón-, drogak\nAurrekoa Aurreko sarrera: EL PADRE QUE APENAS TUVE\nHurrengoa Hurrengo sarrera: Bailar y besar


Gerraren eraginak LGTBI komunitatean - Mr Gay Siria\nAyse Toprak*2 zuzendari turkiarraren dokumentala da Mr Gay Siria. Emakume honen lana saritua izan da jaialdi desberdinetan, besteak beste, Torinoko LGBT jaialdian (aipamen berezia jaso zuen) eta Sarajevoko jaialdian zein Sevillakoan.\nDokumental honek siriar errefuxiatu batzuen bizitza azaltzen digu. Turkian bizi dira denak, eta Europara joan nahi dute haien bizitza hobetzeko. Hussein da pantailan agertzen den lehena, Istanbulen ile-moztailea da eta bizimodu bikoitza egiten du. Alde batetik, bizitza familiarra eta bestetik bere lagun homosexualekin egiten duena. Bere familian ez dakite Hussein homosexuala denik.\nHussein eta bere lagun homosexualak ia astero elkartu egiten dira beraien arduren inguruan hitz egiteko. Horrelako bilera batean Mahmoudekin egingo dute topo, Berlinen bizi den errefuxiatu siriarra da bera ere, eta LGTBI siriarraren aurpegi ezagunenetakoa. Mahmoudek munduko Mr Gay lehiaketan Siriako lehiakide bat egotea nahi du, eta horretarako Istanbulen Siriako lehen Mr Gay lehiaketa antolatu du. Bi helburu ditu: alde batetik, beraien baldintza sozialak arintzea eta, bestetik, beraien ikusgarritasuna indartzea.\nErrefuxiatuen inguruko estereotipo asko hausteko balio du Topraken dokumentalak. Alde batetik, Turkian dauden siriarrak erakusteko balio du, bertan nola bizi diren eta nola ikusten duten Turkiaren azken urteetako aldaketa politikoa. Besteak beste, Turkian LGTB harrotasunaren eguna nolakoa den ikusiko dugu dokumentalean, eta protagonisten ihesa poliziaren jazarpenaren aurrean. Aipatzekoa da ez dela emakumezkorik agertzen, nahiiz eta zuzendaria emakumezkoa izan. Nire ustez, honek argi uzten du egun oraindik emakume lesbianen ikusezintasuna edonon gertatzen dela.\nDokumentalean agertzen diren gizonak oso argi dute Sirian hilda egongo liratekeela, batez ere Estatu Islamiarrak bere gain hartutako zonaldean biziko balira. Horretarako ere balio du dokumentalak, Europearrak kontuan har dezagun Estatu Islamiarraren lehen biktimak siriarrak direla eta horregatik ihes egiten dutela bertatik. Zoritxarrez errefuxiatuen krisialdia larritu egiten da Europar kostalde eta mugetara iristen direnean, baina asko ez gara arduratzen beraien herrialdean bizi duten egunerokoaz. Ezinbestekoa den dokumental bat dela uste dut eta oraindik Filminen ikusgai dago, naiz eta Atlantida jaialadia amaitu den.


Nor gara | Colegio Jesuitinas Donostia Ikastetxea\nJesuitinas Hezkuntza Fundazioa\nIkuspegi kristautik, pertsonaren garapen osoa lortu. “Nirekin hazi”\n2018ko irailaren 1ean, hausnarketa urte luzeen ostean, abian jarri zen Jesuitinas Hezkuntza Fundazioa aurrerapausu handia eman da eta Fundazioak Kongregazioaren 22 ikastetxeen titulartasuna eskuratu du. Horrela, gure Hezkuntza Proiektua eta Ama Kandidaren karisma sendotu da.\nJesuitinas Hezkuntza Fundazioaren Nuestra Serñoa de Aranzazu Ikastetxea (Jesusen Alaben obra apostolikoa) ikastetxe kristaua da, haur, lehen eta bigarren hezkuntzan itundua, eleanitza eta euskal gizartean txertatua.\nGure zentroa pertsona guztientzat zabalik dago, arraza, kultura, gizarte-egoera, sexu, erlijio edo beste edozein arrazoirengatik bereizketarik egin gabe.\nGure estiloaren ezaugarria ikasleei arreta pertsonalizatua ematea da, dibertsitate osoan, ikasle bakoitzaren behar espezifikoak hezkuntza-komunitateko kide guztien (ikasleak, hezitzaileak, familiak, AZP) arteko harreman positiboak errazten dituen giro batean estaliz.\nGure helburu nagusia pertsona ororen garapena da, nork bere buruaz eta inguruneaz hausnartzen laguntzen duten uneak bultzatuz, pertsona autonomoa, askea, sortzailea, arduratsua, trebea eta balio kristauetan hazia izan dadin, gizartearekin konprometitua, etengabe aldatzen ari dena.\nIkastetxeko langileak pertsona arduratsuak dira, gogotsuak, etengabeko prestakuntzan daudenak eta hezkuntza-lanean konprometituak, etorkizunera irekiak, eta metodologia aktiboak erabiltzen dituzte, jakitun baitira ikasleak izan behar duela beti hezkuntza-erabaki ororen erdigunea.\n- Ikastetxe erabat inklusiboa izatea, ikasle bakoitzari bere beharren arabera arreta indibidualizatua eman ahal izateko.\n- Eleaniztasunaren aldeko apustu garbia egiten duen ikastetxea izatea.\n- Nazioarteko ikuspegia duen zentroa izatea, eta, aldi berean, gure auzoan, Aieten eta gure hirian, Donostian, errotuta egotea.\n- Ikastetxearen ardatz nagusia balioak transmititzea izatea, gure ikasleen garapen integrala lortzeko.\n- Elkarbizitzaren oinarri den adimen emozionalari garrantzi berezia ematen dion ikastetxea izatea, eta ikastetxeko positiboa izatea.\n- Ikastetxe kristaua izatea, Nazioarteko Batxilergoa duena, eta, horrela, 0 eta 18 urte bitarteko hezkuntza-eskaintza osatzea.\n- Apaltasun eta hurbiltasuna: hezkuntza komunitatea osatzen dugunon harrera eta elkarretaratzea posible eginez.\n- Justizia eta solidaritatea: Gure gizartean eta errealitate hurbilean dauden bidegabekerien aurrean, izaera kritikoz jarduteko konpromezua garatuz.\n- Elkarbizitza eta Bakea: Indarkeria eta lehiakortasuna gaitzetsiz, autonomia pertsonala eta bestearen onarpena garatuz, eta guztiontzat askatasun giroa bermatu.\n- Erantzukizuna: norberaren esfortzuaren bitartez eta norbere ekintzen ardura geuregain hartuz, lana ondo egitea ahalbidetzen du.\n- Aniztasuna: bereizketa edo zatiketarik eragin gabeko jarrerak eraikiz, elkar ulertuz eta elkarrekin aberastuz, elkarri lagunduz eta barkatuz, fedea partekatuz eta ospatuz.\n- Alaitasuna: Jarrera baikorren bitartez, ikasketa eta lana eraginkorra izateaz gain, atsegina ere izango da.\n- Sormena: zerbait berria sortzeko gaitasuna, gertatzen diren egoera eta arazoei erantzun berri eta originalak ematekoa, etengabe aldatzen ari den errealitateari erantzutekoa.\n- Malgutasuna: aldaketetara egokitzen laguntzen digu, egoeraren arabera. Gure helburua pertsonei hazten laguntzea da, eta horrek ondo definitutako irizpideak eta helburuak eskatzen ditu, ulermena eta irmotasuna aldi berean, malgutasunaren eta jarrera irmoaren arteko oreka zaila baina beharrezkoa, leuntasunaren eta eskakizunaren artekoa.\nHurbilekoei laguntza emateaz gain, beste nahi batek ere baldintzatu izan du haren bizitza: Jainkoaren nahia betetzea. Inguruko jendearen egoerez kezkatzen zen, eta laguntzeko prest egon izan zen beti; batez ere behartsuenei.\nValladoliden, 1869ko apirilaren 2an, La Sagrada Familiaren aldarearen aurrean Jaunari bere nahia zein zen argi ziezaion eskatu zion beste behin ere; eta "El Rosarillo"ko elizan Jaunak argi esan zion bere guraria: "Jesusen Alabak izeneko Lagundia sortzea; arimak salbatzearen alde lan egingo zuena, haurtzaroan eta gaztaroan umeei irakatsiz eta haiek heziz".\nSalamancan, 1871ko abenduaren 8an, beste bost emakumerekin batera, ibilbideari ekin zion, bera egiten ari zena "Jaunak nahi duena" zela jakiteak ematen zion konfiantzarekin. Horrela, Candida Maria de Jesus izenarekin, kultura eta baliabide gutxiko emakume honek Jesusen Alabak deritzon lagundia sortu zuen XIX. mendeko unibertsitate-hiririk garrantzitsuenetarikoan.\nEmakumea eta ekonomikoki ahulagoa zen jendea hezkuntza-eremutik kanpo uzten zirela ikusten zuenez, Ama Candidak bere ibilbideari ekin zion. Laster, Salamancan hasi zena Espainia osora hedatu zen. Geroago, 1911ko urriaren 3an Jesusen Alabak lagundiko lehenengo misiolariak Brasilera irten ziren, fundatzailearen pentsamendua egia bihurtuz: "mundua txikiegia da nire gurariak asetzeko", "edozein lekutara joango nintzateke arima bila".\n1996ko maiatzaren 12an beatifikatu zuten eta 2010eko urriaren 17an santu egin zuten.\nAbuztuaren 9an ospatzen dugu bere festa.


Gutuna: «Osasun krisiaren esangura politikoaz» : Bidasoko Hitza\nGutuna: «Osasun krisiaren esangura politikoaz»\nMaialen eta Beñat Agirresarobe anai-arreba irundarrek larrialdi egoeraren gaineko gogoeta elkarbanatu dute.\nMaialen eta Beñat Agirresarobe\nLarria eta bitxia da gaur bizi dugun egoera. Larria batez ere. Pasa den martxoaren 14ean adierazi zuen Espainiako Gobernuak, Pedro Sanchez buru, Covid-19ak sortutako krisi-egoera dela-eta, alarma egoera batean murgildu zela Estatua. Ondorioz, bertako biztanle guztioi zenbait askatasun murriztu zizkiguten. Era berean, hilak 18an, Frantziako gobernuburu Macronek antzeko neurriak iragarri zituen gure eskualdean eraginez. Ekonomia zuzenki kolpatu du birusak sortutako testuinguruak, hau mundu mailako krisi ekonomiko, politiko eta soziala bilakatuz. Hots, ekoizpen prozesu mundialaren berregituraketa fase batean sartu garenez, milioika langileren egoerak aldaketa esanguratsuak biziko dituzte (lan erregulazioak, kaleratzeak, gertukoen zaintza ezin bermatzea, etab.).\nOarsoBidasoko eskualdea ez dago salbuetsita neurri hauetatik, eta ekarpena gure eskualdera ekarriz, hainbat izan dira neurri hauen adibideak. Alde batetik, Irungo Komarkala ospitalea, osasun sistema publiko osoa bezala, gainezka egiten ari da egunotan. Covid-19 birusak kutsaturiko gero eta pertsona gehiago iristen dira, eta osasun baliabideak eskasak direnez, bertako langileak ohi baino askoz ere ordu gehiago betetzen ari dira.\nBeste batetik, Irungo CAF enpresaren egoitzan, bertako 1.400 langile daudelarik, sindikatuek patronalarekin adostu zuten hilaren 16an, salbuespen egoera amaitzerakoan, langileek egun hauetan betetzen ez dituzten lanorduak errekuperatu beharko dituztela. Sindikatuek lan erregulazioa ekidin izana garaipentzat saldu duten arren, langileak lanera itzultzean haien gain eroriko dira ordain guztiak. Lan-eremuko egoera hau, ordea, gure eskualdean nagusi diren ETE (Enpresa Txiki eta Ertainak) askotan erreproduzitzen ari da asteotan, non epe honetako lanordu guztiak legez berreskuratu beharko dituzten langileek (berebizikoak ez diren jarduera ekonomikoetan bereziki, gobernuburuak gaur legeztatutako baimen ordainduaren arabera).\nIrun zein Hondarribiko udalek ere udal-zerga eta tasen inguruko hainbat neurri hartu dituzte. Txingudi Mankomunitateko Ur eta Hondakinen Zerbitzuak martxoko eta apirileko ordainketak atzeratzeko aukera eskainiko du; Irungo kasuan Ondasun Higiezinen gaineko Zerga (OHZ) zein Trakzio mekanikoko Ibilgailuen Zergaren (TIZ) ordainketen epemugak ekainaren 1era eta irailaren 15era luzatuko ditu udalak, hurrenez hurren; eta Hondarribiko Udalak OHZren ordainketaren epemuga irailaren 15era luzatu du ere. Gure iritziz, neurri hauek ez dute arazoa errotik ezabatzen. Seguraski, ordainketen epemuga luzatzeak arazo handiak sortuko dizkie familia ugariri, salbuespen-egoeran egin beharko dituzten gastuen ondorioz ez dutelako aurrezteko aukerarik izango eta gerora, zergak ordaintzeko ezintasun nabariak edukiko dituzte.\nEsanguratsua deritzogu polizia eta indar armatuen kale presentziak gurean eduki duen eraginari ere. Mugako kontrol polizialen erruz, eguneroko bizitza hegoaldean egiten eta beste aldean harrapatuta gelditu garenok asko izan gara. Berehalakoan gure gertukoen zaintza zaildu digute, baita kontrol soziala areagotu ere, lanera joateko oztopo guztiekin batera.\nNeurri guzti hauek ezohiko egoera bati berezkoak izatetik urrun, krisi testuinguru batean klase menderatzaileak (goi burgesiak) gizarteko talde zaurgarrienari (proletalgoa) ezarritako menderakuntza-tresnak dira. Horrela, etekin-ekonomikoen bila modu aseezinean abiatu den burgesiak krisi ekonomikoari aurre egiteko neurriak hartu ditu, langileon osasun zein bizitza bigarren maila batera eramanda, beste behin ere. Nola ikusi ote dezakegu hau ba, gure egunerokotasunean? Bada, alarma egoeraren lehen egunetik langileoi bereziki zenbait oinarrizko askatasun murriztu zitzaizkigun: biltzekoa edota libreki mugitzekoarena, esaterako. Horrelako prozesu sozialen aurrean, ezinbestekoa deritzogu neurri hauek sustatzen dituen talde soziala zein den identifikatzea, neurri hauekin bete nahi dituen interesekin batera. Modu honetan, besteak beste, haien proiektuarekiko kontrakotasunean egunero politika egiten eta militantzia politikoan gabiltzanoi sekulako oztopoak ezarri dizkigute. Langileen oinarrizko askatasun politikoen defentsan sortutako antolakundeen jarduna ezinezko bihurtu dute. Ondorioz, alarma-egoera salbuespen-egoera politikotzat dugu, krisi garaiotan burgesiak langile- klasearen aurka burutzen duen klase-ofentsibaren baitakoa, hain zuzen ere.\nSortu berri duen egoera sozial honetan, klase burgesak duen erantzukizun soziala salatu nahi dugu, baita eskura dituen bitarteko guztiak ondorio latzak pairatzen ari diren milioika langileen ongizatearen alde erabiltzea exijitzen ere. Bide honetan, Euskal Herriko mugimendu sozialistaren parte den Gazte Koordinadora Sozialistak, ezkutuko salbuespen-egoera politiko honen aurrean eta Ofentsiba Gelditu! lemapean, abiatutako salaketa kanpaina politikoa eta honen atzeko lan guztia azpimarratu nahi genuke.\nKanpaina politiko honek lau ildo bereizi ditu:\nLehenengo eta behin, burgesiaren salbuespen neurri politikoak bertan behera utzi eta askatasun politikoak berrezartzeko urgentzia azpimarratu dugu GKSko kideok, burgesiak espazio publikoaren kontrol sozial osoa bereganatu duen heinean.\nBigarrenik, ezkerreko alderdiek haien jardun politikoa estatu-egiturak zilegiztatzeko ahaleginetan zentratu dituztela salatu dugu, batez ere salbuespen neurriak ontzat hartuta.\nHirugarrenik, masa-komunikazioko hedabideei birusaren hedapenaren kausaren, eraginaren baita dimentsioaren inguruko egia osoa azaleratzeko eskatu diegu, etorkizun hurbilean birusak eragin ditzakeen osasun kalte errealen aurreikuspena egin dezagun langileok. Izan ere, bai goi- burgesia bai estatu-egiturak hedabide hauetaz baliatzen dira gertakari guzti hauen klase-izaera ezkutatzeko, desinformazioa xede.\nAzkeneko puntu gisa, salbuespen-neurri guzti hauen aurka eta langileon alde zereginetan dabiltzan eragile eta kolektibo orori abiatutako kanpaina politikora batzeko deia luzatu diegu, langileriaren defentsa politikoa hezur-mamitzeko asmotan, klase zapalduaren auto- antolakuntza ahalbidetzearekin batera.\nEzohiko egoera honen aurrean, gure ekarpena egiteko idatzi dugu gutun hau. Normaltasunera itzultzeak kostu ikaragarri handiak ekarriko dizkigula argi dugu, nahiz eta ezagutzen genuen “normaltasun” horretara bueltarik ez egon. Alderdi politikoetatik iristen zaizkigun ardura eta konpromiso sozialen inguruko mezu hutsaletatik haratago, honakoan berresten gara: langileriak bere bizitza sozialaren gaineko kontrol osoa berreskuratzea ahalbidetzen duen proiektu politiko bakarra sozialismoa da; militantzia eredu komunista eta langileriaren auto-antolakuntza bidezkoa azken hau.


preview - Inizia logo - UPV/EHU\n"Zergatik ez ahalegindu?"\nRaul Perez Zientzia Kimikoetako lizentziaduna da eta Analisi Forentseko masterra egin du, UPV/EHUn. Lizentzia amaitu ondoren, Raulek, zenbait ikerketa-talderekin lan egin zuen unibertsitate hauetan: UPV/EHU, University of Oulu eta Universidad Complutense de Madrid. Gero, ikertzaile lanetan jarraitu zuen Repsol enpresako Kimika Analitikoko departamentuan eta AJL Ophthalmic-en I+G-ko eta Produktuaren Garapeneko arduradun gisa. Ikerkuntza publiko eta pribatuko ibilbide horretan izandako esperientzia guztiekin, Raul indartuta atera zen. Raulek ideia berritzaile bat zuen gogoan eta konbentzituta zegoen ideia horrek arrakasta izango zuela merkatuan.\n2013ko hasieran, Raulek bere ideia gauzatzeko eta negozio bihurtzeko aukera aztertu zuen. Koiuntura ekonomikoa ez zen egokiena, baina Raulek ez zuen atzera egin eta informazio eta laguntza bila hasi zen, bere proiektu berriari ekiteko. Raulek, orduan, ekintzailetzarako ekosistema aurkitu zuen bere inguruan. Bertako erakundeek bera bezalako pertsonen aldeko apustua egin zuten, baliabideak eta prestakuntza eskainiz eta, horrela, Raulek hasita zuen proiektua garatzen amaitzeko grina berritzea lortu zuen. Zergatik ez ahalegindu? Gutxienez, arriskua aztertuko dut, ez dut ezer galtzen.\nUne horretan eta UPV/EHUko Analisi Forentsea masterrean lortutako esperientziak bideratuta Inizia programa eta Agudezia ikastaroa ezagutu zituen (Raul 2013ko ikasturtekoa da eta berak hainbeste maite zuen eta artean negozio ideia zen proiektua gauzatzeko hurrengo urrats logikoa zela uste zuen.\n"Aberasgarriena nire negozio ideia ikaskideekin elkarlanean aritzea eta haien ekarpenak entzutea izan zen"\nAgudezian erabiltzen den "tailer" formatuak aukera ematen die ekintzaileei euren negozio ereduak elkarlanean garatzeko eta behartuta daude beste ekintzaile-talde batzuekin batera lan egitera. Orduan, Raulek gogoratzen duenez, lehenbiziko zalantzak sortu ziren. Polimero eta hidrogel hitzak ez dira arruntak beste titulazioetako jendearen hizkeran eta, ondorioz, Raul aparteko esfortzua egitera behartuta zegoen besteei bere ideiak jakinarazteko eta gainerako ikaskideen feedbacka jaso ahal izateko.\nZeregin handia geratzen zen artean. Raulek argi zeukan zein produktu garatu nahi zuen, baina zenbait galdera egiteke zeuzkan: Zein premia ase behar dut? Noren edo zein merkatu-segmenturen premia ase behar dut? Zer abantaila du nire produktuak lehiakideenen aldean?Zein formatu erabiliko dut eta zein preziotan saldu behar dut? Nola salduko dut?, eta abar.\nZalantza horietako asko konpontzen joan ziren tailerrean eta tutoretza indibidualizatuetan eta bere produktua bideratzeko merkatuak zabaldu egin ziren (hidrogelak, adibidez, osasun sektorean erabiltzeaz gain, albaitaritzan ere erabil zitezkeen)\nTailerraren amaieran, ikaskideen eta UPV/EHUko arduradunen aurrean egin zuen azken aurkezpenean ikusi zenez, negozio ereduaren egitura argia eta koherentea zen, lanean jarraitu ahal izateko. Analisia zentratu eta erabakiak hartzeko prozesua zuzenean bizi ondoren, Raulek bazekien lanean jarraitu behar zuela. Abioan den beste edozein enpresa bezala, urrats bakoitza ematean, ekintzaileak ezagutza hobetzen du, ingurua aldatu egiten da (inoiz ikertzailearen beraren eraginez) eta horrek hasierako premisak aldarazten ditu eta haiekin batera negozioa ere aldatu egiten da.\n"Bitarteko esperientzia guztiak bizi behar izan ditugu, gaur garena izatera heltzeko"\nInizia programa hasiera izan zen, ideia bertan landu eta garatu zen, lortu nahi genuen negozio ereduaren lehenbiziko zirriborroak egin ziren. Gero, UPV/EHUko enpresa mintegian bulegoa lortzeko izapideak egin behar izan ziren unibertsitateko laborategiak erabiltzeko aukera izateko eta, horrela, inbertsio garestirik egin gabe lehenbiziko prototipoak egin ahal izateko. Lehenbiziko laguntzak ere iritsi ziren, Ekintzaile-CEIA-ren aldetik, merkatu-azterketa sakonagoa eta bideragarritasun plan zehatza egiteko. Bigarren etapa horretarako Raul, dagoeneko, ez zegoen bakarrik: Proiektuan Iñaki sartu zen, beste bazkide gisa. Iñakik esperientzia zuen, kalitatezko sistemen ezarpenean eta kudeaketan eta azken hori funtsezko alderdia zen negoziorako: norbaitek arduratu behar zuen egiaztapenak eta erregistroak eskatzeko eta kudeatzeko lan astuna egiteaz, zeren, osasun produktua eta medikamentua izanda, legeak izapide horiek egitera behartzen baitu.\nHileak pasatu dira eta proiektua bilakatu egin da. Beti ez da erraza izan, baina oraindik ere, gogo biziz jardutea da proiektuaren motorra: akatsek ikasteko balio izan dute, eragozpenak gainditu egin dira eta Manu sartu zen proiektuan, hirugarren bazkidea. Manu osasun-fabrikazioan esperientzia duen ingeniaria da eta merkataritza eta finantza departamentua egituratzeaz arduratu da. Manuren lehenbiziko lana, ahalik eta finantzaketa-iturri gehien aztertzea da eta zuzenean bizi izan du zein etsigarria den "proiektua denei gustatuta, inbertsioak nekez lortzea". Dena den, seguru daude proiektu honek, azkenean, etekinak emango dituela: I+Med-ek erakundeen sariak eta aitormenak ortu ditu, hazteko eta bideragarria izateko aukera asko dituela frogatuz.\nGaur egun, Sergio, I+Gen biomedikuntzaren arloan esperientzia duen ingeniaria sartu ostean, lau bazkide langile dira taldean eta juridikoki kooperatiba gisa antolatu dira. I+Med , gaur egun, duela bi urte Raul Perezek Agudeziako ikaskideei jakinarazten zuen ideia haren bertsio sendoagoa da. "Beharrezkoa izan da bitarteko mugarri eta esperientzia guztiak bizitzea enpresa gaur egun dena izatera iristeko" eta hori guztia gure etorkizuna eraikitzeko eta hazten jarraitzeko oinarria izango da.\nSariak eta aitormenak:\nUniekintzaile Inizia IV. edizioko sarietan irabazle -> enlace\nFinalistak Toribio Echevarria sarietan. (Hidrogeles proiektua) -> enlace\nFinalistak ekintzaile XXI sarietan. -> enlace\nAraba Ekinean 2015eko "Zure ideiak balio du" lehiaketaren irabazle -> enlace\n(Beste leiho bat zabalduko du) ImasMed


Gaixotasun periinplantarioen inguruko SEPAren ikastaroa - Clínica Ortiz-Vigón\nClínica Ortiz-Vigón > Blog > Gaixotasun periinplantarioen inguruko SEPAren ikastaroa\nGaixotasun periinplantarioen inguruko SEPAren ikastaroa\nAurreko ekainaren 8 eta 9an Madrilen burutu da Espainiako Periodontzia eta Hezurintegrazio Erakundearen, SEPAren, “Gaixotasun periodontalen maneiatze-klinikoa” programaren bigarren modulua. Gure zuzendari klinikoa den Alberto Ortiz-Vigón doktorea irakasle modura aritu zen bigarren modulu honetan.\nSEPAk sustaturiko hezkuntza programa honek periodontziaren arloan espezializatuak dauden profesionalen partaidetza dauka. Esan dugun moduan, Ortiz-Vigón doktorea trebakuntza-klaseak zuzentzen dituzten aipaturiko espezialista horien artean aurkitzen da. “Periinplantitisaren maneiatzea: komunikazioa, plan ekonomikoa eta monitorizazioa” eta “Periinplantitisaren arrasto estetikoen erabilera” izan dira Ortiz-Vigón doktoreak irakatsitako bi klase teorikoak.\nGainera, ikasleek aukera eduki zuten praktikak egiteko silikonazko modeloetan zein txerri-masailezurretan. Kurtsoari amaiera emtaeko, Ignacio Sanz doktoreak, zuzeneko kirurgia burutu zuen eta Ortiz-Vigón doktorea izan zen Sanz doktoreak kirurgian ematen zituen pausuak ikasleei azaltzeko arduraduna.\nGaixotasun peirodontaletan espezializazioa\nOrtiz-Vigón doktorea, Periodontzian eta Inplantologian espezialista, urteak daramatza gaixotasun periodontalen inguruan ikertzen eta sakontzen. Horren adibide, gure taldeko kide diren Erik Regidor eta Jordi Navarro doktoreekin batera idatzitako “Mukizko atzeraldi periinplantarioak” artikulua. “Zutarri protesikoaren eragina hezur-galera marjinal periinplantarioa” artikulua ere Regidor eta Navarro doktoreekin batera eta Esperanza Gross taldekidearekin ere idatzitako ikerketa da. Horrelako artikulu gehiago irakurgai dituzu argitalpenak atalean.\nBestalde, Ortiz-Vigón doktoreak hasiera eman zuen pazienteei zuzenduriko “Zure gida dentala” atalari gaixotasun periinplantarioak gaia jorratuz hain zuzen ere. Bideo horretan gure zuzendari kilinikoak periinplantitisaren inguruan gure pazienteek eduki ditzaten zalantzak argitzen ditu, agerian jarriz berriro ere gure lan dibulgatiboa.


Eusko Ikaskuntzak 'Euskerea irudikatu' lemapeko kanpaina atondu dau Euskerearen Nazinoarteko Egunerako - bizkaie.biz\nEusko Ikaskuntzak 'Euskerea irudikatu' lemapeko kanpaina atondu dau Euskerearen Nazinoarteko Egunerako\nBizkaie! 2014-10-09 18:05 Euskerea berbagai\nEusko Ikaskuntzako iturriek adierazo dabenez, aurtengo kanpaineak euskereari ikusgarritasuna emon nahi deutso, bisuala eta modernoa bilakatuz, jentea erakarteko modukoa; esangura horretan, irudia oinarri hartuta, Euskerea irudikatu kanpaineagaz azaleratuko da.\nEusko Ikaskuntzak, urtero lez, abenduaren 3ko Euskerearen Nazinoarteko Egunerako kanpaina barri bat martxan jarriko dau, irudi eta berbakaz jolasean, eta Euskerea irudikatu lelopean. Era berean, ENE Sariaren bederatzigarren edizinora deitu ditu Euskal Herritik kanpo dagozan erakundeak.\nEkimenaren helburua erabiltzaile bakotxaren euskerearen irudikapena deskribiduten dauen argazki eta berba bat jasotea da; horretarako, webgunean aukerea emoteaz gan, Facebook, Twitter eta Whatsapp (+34 618 18 49 49) bitartez be jasoteko aukerea emongo da.\nAurreko kanpainetan egin izan dauen lez, Eusko Ikaskuntzak opariak zozketatuko ditu parte-hartzaile guztien artean (beren-beregi egunerako sortutako kamisetak) eta, era berean, lagungarria izan daiten eta jentea animetan joateko argazki ereduak eskainiko dira, eskatzen danaren adibide argiak plazaratuz.\nEuskal Herritik kanpo urte osoan zehar euskerea sustatzeko lanean nabarmendu dan erakundeari emoten jakon ENE Sariaren bederatzigarren edizinoa izango da aurten. Euskal hizkuntzea eta horren adierazpideak zabaltzeko lana hartzen da euskerea sustatzeko lantzat: irakaskuntzea, literatura idatzia, ahozkoa, zinemea eta edozein sormen lan.\nEgindako esfortzu guztiagaitik aintzatespena izateaz gan, autorpen publikoa ez eze, Nestor Basterretxeak ENE Sarirako diseinau eban eskulturearen erreprodukzino bat jasoten dau irabazleak. Aurten, gainera, hainbat gauza aldatu dira oinarrietan eta, besteak beste, sarituak izandakoek barriro be saria eskuratzeko aukerea izango dabe.


Satrapa bat (grezieraz σατράπης satrápēs, antzinako pertsieraz xšaθrapā(van), "herrizaina"), Antzinako Persian, probintzia bateko gobernaria zen. Dario I.ak 20-25 satraperria edo probintziatan zatitu zuen Persia. Erregeak berak izendatzen zituen satrapak, eta gehienetan Persiako nobleen familietako kideak izaten ziren. Satrapek administrazio- eta epai-aginpidea zuten, zergak biltzen zituzten, barne-segurtasuna bermatzen zuten eta armada sortzeko eta mantentzeko ardura izaten zuten. Dario I.ak kontrol-sistema bat antolatu zuen satrapak gainbegiratzeko eta haien gehiegikeriak saihesteko.\nSatrapa bat (grezieraz σατράπης satrápēs, antzinako pertsieraz xšaθrapā(van), "herrizaina"), Antzinako Persian, probintzia bateko gobernaria zen. Dario I.ak 20-25 satraperria edo probintziatan zatitu zuen Persia. Erregeak berak izendatzen zituen satrapak, eta gehienetan Persiako nobleen familietako kideak izaten ziren. Satrapek administrazio- eta epai-aginpidea zuten, zergak biltzen zituzten, barne-segurtasuna bermatzen zuten eta armada sortzeko eta mantentzeko ardura izaten zuten. Dario I.ak kontrol-sistema bat antolatu zuen satrapak gainbegiratzeko eta haien gehiegikeriak saihesteko. Gaur egun, adiera gutxiesgarrian erabiltzen da batzuetan satrapa hitza botere handia duten eta larderiaz gobernatzen duten politikariak izendatzeko. (eu)\nSatrapa bat (grezieraz σατράπης satrápēs, antzinako pertsieraz xšaθrapā(van), "herrizaina"), Antzinako Persian, probintzia bateko gobernaria zen. Dario I.ak 20-25 satraperria edo probintziatan zatitu zuen Persia. Erregeak berak izendatzen zituen satrapak, eta gehienetan Persiako nobleen familietako kideak izaten ziren. Satrapek administrazio- eta epai-aginpidea zuten, zergak biltzen zituzten, barne-segurtasuna bermatzen zuten eta armada sortzeko eta mantentzeko ardura izaten zuten. Dario I.ak kontrol-sistema bat antolatu zuen satrapak gainbegiratzeko eta haien gehiegikeriak saihesteko. (eu)


Zinema osasungarria Tolosako adinekoentzat\nZinema osasungarria Tolosako adinekoentzat\nMUGI eta Tolosako Udalarekin elkarlanean, zinema saioa eta osasun arazoei buruzko hitzaldia eskaini du Gipuzkoako Sendagileen Elkargoak TOPICen, adinekoei zuzenduta\nGipuzkoako Sendagileen Elkargoak Tolosara eraman du gaur, hilak 30, berriki martxan jarri zuen Zinema Osasungarria proiektua, MUGI ekimenaren baitan. Helburua hiritarren osasun heziketa lantzea izan da, zinema baliatuta, eta kasu honetan MUGIko adineko pertsonentzat izan da saioa.\nZehazki UP filma proiektatu da, gizon zahar eta haur baten abenturak kontatzen dituen pelikula. Proiekzioaren ostean, Sendagileen Elkargoko idazkari nagusia den Belen Alonso sendagileak filmean agertzen joan diren osasunari buruzko arazoen inguruan hitz egin die bertaratutakoei, Minia izeneko bere txotxongiloa baliatuz. Bien artean adineko pertsonek jasaten dituzten gaixotasun eta osasun arazoak aztertu dituzte baina baita horiek arindu dezaketen gauza txikiak ere; esaterako, konpainia, laguntasuna eta MUGIk bultzatzen duen bezala, belaunaldien arteko harremana.\nMUGIn parte hartzen duten erakunde eta mugimendu desberdinak hurbildu dira saio berezi honetara, baita Tolosako alkatea, Olatz Peon Ormazabal, eta aipatu bezala Belen Alonso Gipuzkoako Sendagileen Elkargoko idazkari orokorra.\nAlkatearen hitzetan, “Pertsona erdigune duen herria da Tolosa eta MUGI da horren erakusle garbia. Bere 5.edizioan inoizko parte-hartze handiena lortzen ari da eta belaunaldi desberdinen arteko sozializazioa indartzen. Bere baloreetako bat, gainera, parte hartzaileen bizimodu osasuntsua bultatzea da, aisialdi eta jarduera fisikoaren bitartez. Erakunde eta kolektibo desberdinen arteko lana helburu dutenen emaitza da”. Azkenik, parte hartzaile eta bolondres guztiei eskerrak eman dizkie.\nSendagileen Elkargotik ere oso modu positiboan baloratu dute esperientzia. Belen Alonsoren hitzetan “aukera ezin hobea eman digu MUGIk pertsona helduengana hurbildu eta euren osasun arazoak jorratzeko. Oso esperientzia polita izan da eta pozik gaude MUGIren baloreak indartzeko eman diguten aukeragatik, oso identifikatuta sentitzen baikara horiekin”.\n2018an oso emaitza onak izan zituen ekimenak eta 2019an ekimenari jarraipena emango zaio. Informazio gehiago nahi duenak Elkargoko webgunean aurki dezake: www.comgi.eus.


Afaria Villegasen Sanferminak direla eta\nArgentinako euskal etxeek euskal bestarik unibertsalena, San Ferminak, ospatu dute uztail hasiera honetan. Iruñatik milaka kilometrora egon arren, txunda txunda ta txundaren doinuarekin bat egin zuten eskarmentu handiko festalariek eta baita jaien espezializazioan horren trebeak ez direnek ere. Distantzia ahanztura dela diote... baina txupinazoa, peñak, erraldoiak eta kilikiak, entzierroak inoiz ezagutu dituenarentzat uztailaren 7ak, betirako, esanahi bakarra izanen du, poza.\nSanferminetako hamaika doinu asmatu zituenean, Miguel Astrain maisuak ez zuen imaginatu ere egin nota horiek efektu hipnotikoa izanen zutenik. Baina halakoxea da. Galde diezaietela bestela egunotan Argentinako Euskal Etxe eta Nafar Etxeetara hurbildu diren ehundaka lagunei.\nTxupinazoa eta Txoko berria Paraná-n\nEsate baterako: Entre Rioseko hiriburuan, Paranan, uztailaren 6an txupinazoa bota zuten. Federico Borras, Urrundik Euskal Etxeko presidente eta txistulari nekazezinak, gakoa eman zien dantzan eta kantan has zitezen bertan bildutako guztiei. Urrundikekoek eguna txoko berri bat inauguratzeko probestu zuten. Aipatu gunea, gazteriari dago bereziki zuzendua eta ostiral gauetan egonen da irekita.\nDantzarien exhibizioa eta jaia, Pergaminon\n[Pergaminoko Euskal Etxeko dantzari txikiak Sanfermineko emanaldian]\nPergamino herrian, bestalde, Buenos Aires probintzian, uztailaren 7an murgildu ziren Sanferminetan. Hirugarren urtea da Lagun Onak Euskal Etxeak Euskal Feria ospatzen duela sasoin honetan, Euskal Herriari buruzko informazioa zabalduz. Karia hortarat, historia, geografia eta\ndantzen inguruko argibideak ematen zituzten, argazkiak eta idazkiak egoitzaren areto nagusiko zenbait paneletan paratuz. Honetaz gain, Lagun Onak Dantza taldeak emanaldia eskaini zuen eta euskarari buruzko txoko berezia prestatu zen. Iluntzean, bertan bildutako ehun bat lagunen atseginarentzat, taberna ireki eta Euskal Herriko platerak dastatu ahal izan zituzten: Marisko kazolatxoa, rabak, tortilla, arroz-esnea eta euskal opila.\nBuenos Airesen, Eusketxeren eskutik, 80 bat lagunek parte hartu zuten Sanferminetako ospakizunetan. Uztailaren 7an, Mexico 1880ko egoitzaren terrazatik txupinazoa bota ondoren bertan bildutako lagunek afaltzeari ekin zioten. Euskal Etxeko zenbait bazkidek prestatutako parrilladaren lurrin goxoaren eraginpean jendea kantari hasi zen eta ondoren, Sanfermin bestari buruzko hitzak eskaini zituzten. Ospakizuna goizaldeko ordu txikiak arte luzatu zen dantza taldeko partaideek girotua. [Goi ezkerreko irudian, txupinazoa botatzeko momentua, Buenos Aireseko Eusketxeko egoitzaren balkoitik, Mexico 1880-n]\nGeneral Villegasen zapi gorria lepoan\n[Elizalde senitartekoen hiru belaunaldi EHNA jasotzen ari ziren momentuan]\nGeneral Villegasen ere, uztailaren 7an, ozen eta gogor 'Gora San Fermin' aldarrikatu zuten Euskal Etxeak bildu zituen 150 lagun inguruk. Ospakizun handietan bezala, afaltzeko arkume errea prestatu zuten Villegas'ko Euskaldunak Euskal Etxeko bazkideek. Afaldu ondoren, 'Somos nosotros' musika taldeak gustu guztientzako kantak interpretatu zituen. Une berezietako bat Zahatoa Txapelketarena izan zen, hamaika partehartzaile saiatu ondoren, Rodolfo Esainek txapela etxera eraman zuen. Bestalde, bertaratutakoek tarte hunkigarria bizi izan zuten, euskal argentinar familia baten hiru belaunaldik EHNA agiria eskuratu zutenean.\nSanferminak Argentina eta Txileko Nafar etxeetan\nBasqueHeritage.com-en argitaratua 2007kouztailaren 6an\nMunduko Euskal Etxeek bat egingo dute San Fermin jaiekin\nBasqueHeritage.com-en argitaratua 2007ko uztailaren 5ean


Hori ez da Amazonek eta txikizkako dendariek beren artean duten lehen liskarra. Hori baino lehen kexu ziren dendariak online dend…\nBaina, aldi berean, Pol…\nQR kode bidezko kanpaina arrakastatsuak egiteko zenbait aholku\n1. Publikoari azalpen bat eman behar zaio QR kodeak zer diren, nola erabiltzen diren eta haien bidez zer lor dezakeen jakin dezan.\n2. QR kode-formaturik hedatuena eta ezagunena erabili. QR kodeak sortzeko aplikazio guztiak ez dira berdinak. Bat gomendatzekotan hauxe gomendatuko nuke: http://www.sparqcode.com/static/maestro\n3. Ez proposatu QRak eskaneatzeko edozein aplikazio. Asko arriskutsuak dira. Eskaneatzen duen QR kodeak bidera dezake erabiltzailea software gaiztoa daukan URL batera. Esate baterako, gerta daiteke URL horrek troiar bat sartzea eta telefonoa kostua duten SMS mezuak bidaltzen hastea. Eskaneatzeko aplikazio on batek segurua izan behar du. Adibide on bat hauxe da: http://www.i-nigma.com\n4. Garrantsitsua da tamaina. Gutxienez 5 x 5 cm izatea komeni da.\n5. URL bat baldin bada kodetzen dena, erabil URL laburtu bat. Esate baterako Googleren URL Shortener erabiliz lor daiteke URL laburtu bat, luze batetik abiatuta.\n6. QR kodeak, irakurgarria izateko, inguruan marjina garbia iza…\nKanadako liburu-denda independenteek hitzarmen bat sinatu dute Google Books-ekin\nKanadako Liburu-denden Elkarteak ofizialki azaldu du Googleren liburu-denda digitalarekin akordio batera iritsi dela. Hitzarmen horren bidez, denda horiek liburu-digitalak saltzeko denda bat, beren webguneari atxikia, erabili ahal izango dute, Googlerekin partaidetzan. Horretarako, aski dute HTML kode bat webgune horietan eranstea, eta ez dute merkataritza elektronikoari buruzko ezagutzarik behar. Abian jarri eta laster, Google Booksek lehenbiziko akordioak egin zituen unibertsitateetako liburu-dendekin eta MacNally Robinson kateko liburu-dendekin. Liburu-denda asko beste hainbeste egitea eskatzen ari ziren, aukera hori beren bezeroei eskaini nahi zietelako, haiek ebookak beren ohiko liburu-dendan eros zitzaten. Google eBooks 2010eko abenduan jarri zuten abian 3 milioi ebookekin. Liburu horiek hodeian erosten eta gordetzen dira, nonahi eta edozein motatako irakurgailuen bidez erabili ahal izateko.\nAlemaniako argitaletxe bat atzerrira mugitzea planteatzen ari da prezio finkoak saihesteko\nPrezio finkoaren sistema ona da liburu-denda fisikoentzat eta, beraz, baita denda horietan beren liburuak dauzkaten argitaletxeentzat ere. Baina zer gertatzen da beste profil batzuk dituzten argitaletxeekin?\nUtz Verlag editorialak batez ere zientzia-liburuak argitaratzen ditu — doktorego-tesiak, txostenak, sekula liburu-denda tipiko batean jartzen ez dituenak. Herbert Utz argitaratzaileak dio prezio finkoek kalte egiten diotela bere negozioari — eta bere negozioaren parte bat atzerrira mugitzea pentsatzen ari dela, sistema hori saihesteko.\nUtz-en kritika guztiz ulertzeko, Verzeichnis lieferbarer Bücher (VLB, Liburu eskuragarrien katalogoa) ere ezagutu behar da. Alemaniako merkatuan aurkitzen diren liburu inprimatuen zerrendarik osatuena da katalogo hori. Joan zen ekainaren bukaeran, Alemaniako argitaletxeen eta liburu-denden elkartearen batzar nagusiak VLB gomendatu zuen liburuen prezioen erreferentzia ofizial gisa. Lehen argitaletxeek espresuki esan behar…\nPizturik dagoen telefono batek hegazkinaren elektronikan interferentziak eragiteak oso probabilitate txikia du, baina gerta liteke.Magaleko ordenagailuak, tabletak eta horrelakoak ez eskuetan izateko arrazoia beste bat da: balaztatze bortitz batean jaurtigai arriskutsuak bihurtuko liratekeela.Ez da komeni bidaiariek, entzungailuak belarrietan dituztelako, tripulazioak egiten dizkien oharrak ez entzutea.\nLuxenburgon ebookek % 3ko BEZa izango dute aurrerantzean\nLuxenburgoko Domeinuen Erregistroaren Administrazioak aditzera eman duenez, liburu digitalek herrialde hartan % 3ko BEZa izango dute aurrerantzean, paperezko liburuei ezartzen zaiena berbera. Orain arte liburu digitalei % 15eko BEZa zegokien.Kontuan izanik Europan BEZa saltzailearen herrialdearen arabera aplikatzen dela eta ez eroslearen herrialdearen arabera, erabaki horrek garrantzi handia izan dezake. Izan ere, Europako beste herrialde guztietan ebooken BEZak askoz altuagoak dira, hasi Frantziako % 7tik eta Suediako % 25era bitartekoak.\nBEZa horren altua izatea da ebookak Erresuma Batuan AEBn baino aurrerapen txikiagoa egin izanaren arrazoietako bat, hain zuzen.\nBi ondorio izan ditzake Luxenburgok harturiko erabaki horrek:\nLiburu digitalek paperezkoei egingo dieten lehia gogorragoa izango dela.\nBEZ apala duten herrialdeek errazago salduko dituztela ebookak altua dutenek baino.Adibidez, Espainian ebook baten prezioa BEZik gabe 20 € baldin bada, % 18ko BEZa erantsi ondoren, publikoarentz…\nTitulu bat eskuragarri noiz ez dagoen ere eztabai…\nIturria: SwissInfo.chLiburuaren merkatua garai zailak bizitzen ari da Suitzan, krisiagatik, libera suitzarra sendo dagoelako, merkataritza elektronikoaren eta liburu digitalaren eraginez. Profesionalek prezio finkoan eta espezializazioan dituzte jarriak esperantzak.\n«Imajina litezkeen arazo guztiak ditugu» dio aurten Basileako liburu-azokan standa…\nHachette-ren barne-txostena argitaletxeen zereginaz\nHachettek etxe barrurako soilik zuen eta zirrikituren batetik ihesi joan zaion txosten batek argitaletxeen zereginaz argitalpen-munduko erraldoi horretan pentsatzen dutena argitzen digu. Nik uste dut argitaletxeek oro har sinatuko luketela hor esaten dena. Hona hemen zer dioen txosten horrek: “Auto-argitalpena” ez da izen egokia. Argitaratzeak konpromiso multzo konplexua eskatzen du, bai agertokiaren gibelaldekoa eta baita jendaurrekoa ere. Banaketa digitala – jende askok adierazi nahi dutena auto-argitalpena esaten dutenean – liburua merkaturatzeko eta publikoari ezagutarazteko osagaietako bat besterik ez da. Zerbitzu osoa ematen duen argitaletxea den aldetik, Hachette Book Group-ek (HBGk) autoreei zerbitzu multzo zabala eskaintzen die: 1. Artatzea (Curator): talentua bilatzen eta elikatzen dugu: • Merkatuan nabarmentzera doazen autoreak eta liburuak identifikatzen ditugu. HBGk ahots berriak edireten ditu eta aipagarriak gainerakoetatik bereizten ditu. • Lankide gisa jarduten dugu e…\nZer da RFID teknologia?\nRFID (Radio Frequency Identification) teknologiaren bidez zirkuitu integratu batetik irakurgailu batera informazioa igor daiteke, uhin elektromagnetikoen bidez. RFID etiketak txikiak eta arinak dira eta erraz txerta daitezke ia edozein produktutan. Liburuetan jartzen direnean paperezko substratu bat izaten da euskarria\nTeknologia horrek funtziona dezan hiru osagai behar ditu: informazioa gorderik duen etiketa, irakurgailua eta datuak interpretatuko dituen softwarea.\nZertako erabiltzen da RFID teknologia liburutegietan?\nHainbat xede izan ditzake RFID teknologiak liburutegi batean:\nIrakurle batek mailegutan liburu bat hartzen duenean, gertaera hori datu-basean erregistratzea. Horretarako aski da liburua RFID irakurgailu bati hurbiltzea.\nHorren antzera, irakurleak mailegutan hartu zuen liburua itzultzen duenean ere, gertaera hori datu-basean erregistraturik geratuko da, liburua irakurgailura hurbiltzen denean.\nRFID teknologiak liburutegiei ekarri dizkien aurr…\nLiburu digitalak aldi berean ziurgabetasuna, abagunea eta mehatxua dakartza\nReuters-ek antolatu duen Sommet Global Media 2011n argitalpen-munduko hainbat eragilek liburu digitalaren inguruan dituzten kezkak, itxaropenak eta iritziak azaldu dituzte. Hachette Livre-ko Arnaud Nourry-k zioen 2012an Frantzian ebookaren posizioa xumea izango dela. Izan ere, Frantziako irakurleek ondo errotua dute paperezko liburuak irakurtzeko ohitura, eta horrek lasaitzen ditu neurri batean.\nPenguin-eko John Makison zuzendari nagusiak zioen, berriz, inoiz ez dela orain bezain zaila izan hamabi hilabeteren buruan sektorea non izango den asmatzea.\nBistan da Atlantikoaren bi ertzetan ez direla gauzak berdin ikusten, liburuen digitalizazioaz denaz bezainbatean. Haatik, Frantzian orain bizi duten egoerak duela hiru urte AEBn bizi zutenaren antz handia du.\nGaur-gaurkoz Frantzian liburuak batez ere liburu-dendetan saltzen dira eta ebookak merkatuan duen pisua % 1ekoa da. Beraz, gainerako % 99a paperezko liburuek osatzen dute eta hauen % 90 liburu-denda fisikoetan saltzen dira.\nVirgin Megastoreren presidenteak dio liburu digitalaren eztanda datorrela\nCybook Oddyssey eta Kindle irakurgailuak eskaintzen hasi zirenetik aste batzuetara, Jean-Louis Raynard, Frantziako Virgin Megastoreko presidenteak adierazpen batzuk egin ditu liburu digitalen merkatuaz.\nFrantzian 30 liburu-denda dituen Virginek bi estategia konbinatu ditu: batetik ingurune itxia aukeratu du eta formatu aldetik, aldiz, EPUB estandarra aukeratu du.\nHona hemen adierazpenak frantsesez:\nQR kodeak modan daudelako jartzeak ez du zentzurik. Helburu jakina behar dute eta gainera ikusleen psikologia kontuan hartu behar da haiek erabiltzeko. Lehenik eta behin ulertu behar dugu zergatik onartzen dituen jendeak teknologiak ekartzen dizkigun nobedade batzuk eta zergatik ez dituen aintzakotzat hartzen edo arbuiatzen dituen beste batzuk.\nJendeak zerbait onartuko du baldin eta onuraren bat dakarkiola uste badu, bestela ez. Posta elektronikoak eta sakelako telefonoak izan duten arrakasta ez zuten izango baldintza hori gabe. Halere, kontuan izan behar da baldintza hori beharrezkoa dela baina ez nahikoa. Bada beste ezinbesteko baldintza bat: erabiltzeko erraztasuna.\nHortaz, QR kodeek, arrakasta izango badute, onuraren bat eskaini behar diote erabiltzaileari eta gainera erabilerrazak izan behar dute. Alferrikakoa da QR kodeak kanpaina batean erabiltzea, erabiltzaileari argi eta garbi adierazi gabe zer ematen duten eta nola erabiltzen diren. Hauek dira eman beharreko argibideak:\nHasi da Espainian handien arteko borroka, ebooken merkatua konkistatzeko\nEspainian ebooken merkatuak hasiera motela izan du, eskuragarri egon den katalogoaren urritasunak, ebookak erosteak izan dituen konplikazioek eta % 18ko BEZak kontsumitzaileak uxatu egin dituztelako, erakarri ordez. Gauzak asko aldatu dira, ordea, azken asteotan, zenbait irakurgailu kaleratzearekin batera.\nAskorentzat albisterik aipagarriena amazon.es webguneak Kindle liburu-denda, espainierazko 22.000 titulu eta katalanezko, galegozko eta euskarazko beste hainbat titulu eskaintzen dituena, abian jartzea izan da. Hor Kindle irakurgailua 99 €-an dute salgai.\nEspainia bertako liburu-industriako erraldoiak ere oraintxe sartu dira lehian. Horrela, Casa del Libro liburu-denden kateak bere Tagus irakurgailua atera zuen azaroaren 23an.\nTagusak sei hazbeteko pantaila eta Wifi konektibitatea ditu, eta barruan Real Academia Españolaren hiztegia eta 2011n Planeta saria irabazi zuen Javier Mororen El imperio eres tú eleberria eramango ditu. Tagusaren bidez 60.000 eskura daitezke, nahi adina titulu …\nEbooken salmenten estatistikek adierazten dute, 2007an Amazonek Kindlea kaleratu zuenez geroztik, eguberritan eta ondoko pare bat hilabetean izaten dela urteko goranzko jauzi nagusia. Horrekin bat…


Uribe Kosta ere, finalaurrekoetara — Bertsozale Elkartea\nUribe Kosta ere, finalaurrekoetara\nLea-Artibai eta Uribe Kosta taldeek jokatu dute XXVI. BBK Sariketaren laugarren eta azken kanporaketa Markina-Xemeingo kultur aretoan; Uribe Kosta izan da puntu gehien batu dituen taldea.\nBBK Sariketaren lehenengo fasea amaitu da. Gaur jokatu da laugarren eta azken kanporaketa Markina-Xemeingo kultur aretoan, eta Lea-Artibaiko eta Uribe Kostako taldeek kantatu dute saioan. Publikoan, herriko ikastetxe bietako ikasle eta irakasleak egon dira,\nLea-Artibaiko taldeak 343 puntu batu ditu, eta Uribe Kostako taldeak 390,5. Beraz, Uribe Kosta taldea izango da aurrera egingo duena, eta bigarren finalaurrekoan kantatuko duena Hego Uribe taldearekin.\n18 urtera artekoetan:\nLea-Artibai: Antton Bereziartua, Eneko Barruetabeña eta Bittor Altube\nUribe Kosta: Aritz Landeta, Maider Barañano eta Naroa Torralba\n24 urtera artekoetan:\nLea-Artibai: Alexander Idoeta, Aitor Ruiz eta Nahia Ibarzabal\nUribe Kosta: Paule Loizaga, Unai Mendiburu eta Kerman Diaz\nGaurko saioko aurkezlea Ainhoa Urien izan da, eta epaimahaia Inazio Vidal, Juanjo Respaldiza eta Miriam Juaristik osatu dute. Idazkari beharretan Maddi Ibaibarriaga aritu da.\nLaugarren kanporaketa jokatuta, osatuta geratu dira finalaurrekoak. Lehenengo finalaurrekoa martxoaren 12an jokatuko da Durangoko Fray Juan de Zumarraga institutuan eta Durangaldeko eta Busturialdeko taldeek kantatuko dute. Bigarren finalaurrekoa Sopelan jokatuko da martxoaren 13an, eta Hego Uribe eta Uribe Kosta taldeek hartuko dute parte.\nFinala Bilbon izango da martxoaren 22an, BBK Salan, 19:00etan.


ZORU KOMUNA EREITEN\nUrte bizia izan zen 2019a Euskal Herriko mugimendu feministarentzat, lan handikoa, mugarri ugari utzitakoa. Aurreko urteko Martxoaren 8ko planto deialdiak azaleratutako indarrari eta mobilizazio erraldoiei jarraipena eman zieten talde feministek iaz, baina hausnarketarako tartea ere hartu zuten. Batetik, greba feminista antolatu zuten Martxoaren 8an bigarrenez, aldarrikapen zehatzekin hornituz; eta bestetik, 11 urteren ondoren, Euskal Herriko V. Jardunaldi Feministak egin zituzten azaroan, Durangon (Bizkaia), mugimenduaren oinarriak, lehentasunak eta erronkak ezartzeko. Mugarri horiek utzitako korapiloak aztertu dituzte Amaia Zufiak, Cony Carranzak eta Josebe Iturriozek BERRIArekin.\nUrrun geratzen da orain, baina bigarren greba feminista prestatzen hasi zenuten 2019a. Zer jauzi izan zen lehen grebatik bigarrenera?\nAMAIA ZUFIA: Bigarren grebarako helburua zen mezu politikoan sakontzea eta sareak indartzea, bai tokian-tokian, bai feminismoaren barruan. Eta hor hainbat puntutan asmatu genuen. Lurralde esparrua finkatu genuen: lehen greban zalantza izan zen nork eta non deitua zen, baina bigarrenean gorputz propio bat eman genion, besteak beste dosier bat landu genuelako diagnostiko eta aldarrikapen zehatzak biltzeko, eta horrek Euskal Herriko mugimendua indartu zuen. Bestetik, denbora gehiago izan genuenez, auzoetan lan gehiago egin genuen, eta, ondorioz, oso deszentralizatua izan zen greba.\nCONY CARRANZA: Nik lehen greba bete-betean bizi izan nuen, ezusteko guztiekin, barruak mugituta, baina bigarrenean momentu pertsonal gogor batean nengoen, eta ez nintzen buru-belarri ibili, baizik eta kideei laguntzen. Dena den, pozgarria izan zen ikustea emakume migratuek berriro presentzia hartu zutela, atzerritarren bulegoen aurrean edo zaintza lanen eremuan. Zirraragarria izan zen hainbeste jende ikustea, hainbeste konpromiso.\nJOSEBE ITURRIOZ: Ni bi grebek harrapatu naute egoera pertsonal zailetan, eta batez ere kanpotik behatu ditut. Baina deigarria da herri honetan nolako gaitasuna dugun prozesu paraleloak kudeatzeko: bigarren grebaren garaian, Euskal Herriko jardunaldi feministak ere prestatzen ari ginen. Edonola ere, Martxoaren 8ak eta grebek agerian utzi dute gaur egun feminismoa ezinbestekoa dela agenda politikoan. Mobilizazio gaitasun itzela dugu, gainezka egiten duena; baina horrek ere badu beste irakurketa bat: gainezka egiten digu. Hortaz, orain mugimenduak birplanteatu behar ditu antolatzeko modu eta estrategia batzuk. Debate zahar batzuk berpizten ari baitira, adibidez, mugimendu feminista autonomoan daudenen eta ez daudenen inguruan: alderdi politikoetako eta sindikatuetako feministak beste leku bat eskatzen ari dira, antolatuta ez dauden hainbat feministak ere garrantzia hartu dute... Baina, aldi berean, kezkagarria da jende batek ez ulertzea zer den mugimendu feminista, eta zein diren mugimenduaren agenda, debateak...\nA. ZUFIA: Bigarren greban, indar feministen metatzea ere sendotu zen, eta horrek agerian utzi zuen feminismoaren erradikaltasuna: kalera atera ginen lelo, aldarrikapen, protesta eta espazioaren erabilera oso erradikalekin. Gerora, grebek partaidetza premia kanalizatzen dute, baina galdera batzuk ere uzten dituzte: nola egituratuko dugun indar hori, nolako egiturak ditugun, zer baliabide dugun hori guztia sostengatzeko...\nHainbatetan aipatu duzue mugimendu feminista gai dela milaka emakume mobilizatzeko, baina, gero, talde feministen egiturak ez direla hain sendoak. Lehen grebaren ondoren ere nabarmendu zen indar berri hori egituratzeko beharra. Nola gorpuzten ari dira eztabaida horiek?\nJ. ITURRIOZ: Mugimendua antolatzeko moduak aldatzen ari dira. Batetik, koordinakundeen bidez antolatu izan ditugu Martxoaren 8ak eta Azaroaren 25ak, taldeak puntualki bilduz, baina duela bost urtetik gero eta gehiago ari gara lokalak partekatzen -Donostian, adibidez, Emakumeen Etxea-, eta lehenago puntualak ziren topagune horiek orain denbora gehiagoz erabiltzen ditugu, eta beste funtzio batzuk hartzen ari dira. Lehen, kolektibo feministek barrura begira funtzionatzen genuen, eta orain ematen du espazio politiko gehiago behar ditugula elkarrekin nahasteko. Eta, greben harira, hainbat lekutan batzar irekiak berreskuratu dira, 1980ko urteetan bezala; Donostiako Asanblada Feministara, adibidez, emakumeak indibidualki joaten dira, bestelako kolektiboetan egon gabe. Hortaz, egitura berriak eta elkargunerako espazioak sortzen ari dira. Baina hori guztia ez da grebekin hasi.\nC. CARRANZA: Azken urteetan mugarri asko etorri dira kateatuta. Horregatik, aitortza bat egin behar zaio ibilbide historikoari: ukaezina da hor oinarri sendoak daudela. Halere, nik esango nuke kolektiboak kostu handia pagatzen ari garela: nola bideratu apustu hau, gure taldeen barnean egin behar diren prozesuak alboratu gabe? Nola lortu oreka hori? Zuen [euskal herritarren] izaerak asko markatu du mugimendu feminista: beti aurrera jarraitze hori; eta orain hausnarketa asko dauzkagu egiteko, pertsonalki eta kolektiboki, asko irakurtzeko, lasai hartzeko... Martxoaren 8an agian ez dugula grebarik egingo? Bada, zer ondo! Ez nuke ikusiko atzerapauso gisa, agian kaletik norberaren gela horretara joan behar dugu, geldialdi bat egitera, soseguz egotera. Akaso ez gaituzte ikusiko, baina horrek biziberritu egingo gaitu, zeren badago neke puntu bat.\nJ. ITURRIOZ: Militantzian ahaztuta daukagu autozaintza: norbera desagertu egiten da.\nA. ZUFIA: Norbere bizitzako prozesuak eta erritmo kolektiboak elkarri egokitzen ikasi behar dugu. Baina mugimendua indartzeari begira, ez dut uste errezeta magikorik dagoenik. Giltzarriak betikoak dira: talde feminista autonomoak indartzea -auzitan egon daitezkeelako militantzia eredu berriekin-, bestelako espazioak sortzea -batzar irekiak, elkargunerako espazioak- partaidetza bideratzeko, eta hainbat arlotan lanean ari diren feministen ezagutza kolektibizatzea.\nFeminismoa indartsu dago, baina olatu bakoitzak aurkako erreakzio patriarkal bat ekarri du. Halakorik ikusten duzue?\nJ. ITURRIOZ: Bai, eta hor erronka izango da autozaintza lehen lerroan jartzea, guri erasotzen hasiko baitira. 1990eko urteetako manifestazioetan denetarik esan genezakeen, eta ez zen ezer gertatzen, ez ginelako inportanteak; baina orain matxismoa antolatuta dago, eta gure kontra dator. Maila pertsonalean, nik bai, nik nabaritu dut bortizkeria areagotu egin dela, gorputz ageriki transgeneroa eta feminista naizen aldetik; eta beste gorputz batzuek ere sumatuko zuten, azalean beste kolore bat dutelako. Euskal Herria ez da oasi bat, baina zortea dugu, estatuko hirugarren indar bihurtu den patriarkatu antolatua ez dagoelako hemen oraingoz, baina hasi gara kalean estetika faxista ikusten, ohartzen ari gara jende askok gorroto gaituela eta, gainera, publiko egiten duela. Eta horri erantzuteko, aztertu beharko dugu zein diren bizirik irauteko ditugun aukerak, nola bizi ditzakegun gure bizitzak. Hori lotuta dago zaintzarekin, norbere zaintzarekin ez ezik, baita kolektiboarekin ere.\nA. ZUFIA: Erreakzioa beste leku batzuetatik ere etorriko da, eta eraso bakoitzerako estrategia bat pentsatu beharko dugu. Zeren badago beste matxismo bat, sotilagoa, diskurtso politikoki zuzena ezagutzen duena, eta hori ere sumatzen ari gara, baita ezkerreko espazioetan ere. Ustezko abangoardia neomarxista batzuen atzean diskurtso antifeminista nabarmenak daude, xede dutenak emakumeen antolakuntza deslegitimatzea.\nC. CARRANZA: Memoria berreskuratzeaz ari garenean, inportantea da nolabaiteko trebakuntza feminista bat egitea, halako nahasteak saihesteko. Ez naiz ari liburu pila bat irakurtzeaz, baina bai argi edukitzeaz oinarri batzuk, zerk hurbiltzen eta konprometitzen gaituen. Zeren orain mundu guztia baita feminista, eta ez naiz ni hasiko esaten nor den feminista eta nor ez, baina hor nahaste handia dago. Ildo nagusi batzuk argi izan behar dira, ez erortzeko feminismo light batean.\nEuskal Herriko V. Jardunaldi Feministek eztabaidagai asko utzi dituzte. Une gazi eta gozo bana aukeratuko al zenukete?\nA. ZUFIA: Une gozoa, niretzat, azken eguneko mahai nagusia izan zen, mugimendu feministaren egoerari buruzkoa: mugimendua bera gorpuztu zen han, erreferenteez eta aurrera begirakoez hitz egiten, eta bat eginda; zeren nire beldurretako bat izan baitzen ea tentsioek mugimendua zatituko ote zuten, baina ez: mugimenduak iraun du, elkarrekin aurrera egiteko prest. Eta, bestetik, oso garratza izan zen dekolonialitateari buruzko mahai nagusian gertatutakoa. Eztabaidaren txandan, andre batek euskal gatazkaren gaia ekarri zuen; jardunaldietan aipatu behar zen Euskal Herriak herri gisa jasan duen ukazioa eta asimilazioa, hizkuntzaren auzia, kartzelarena... baina ez dut uste une hori egokia zenik. Iruditzen zait mahai hartan entzutea eta interpelatuak izatea zegokigula, eta ez zela zapalkuntzen arteko lehian sartzeko unea.\nJ. ITURRIOZ: Nik buruan iltzatua dut dekolonialitate mahaia, eta 21 urteko neska beltz bat gu guztioi esaten: «Azkura eragiten badizue, ondo doa». Behar genuen kolpea eman ziguten; azkenean entzun ahal izan genuen emakume zuriekiko konplazientea ez zen diskurtso antikolonial bat, eta bai, azkura eragin behar zigun. Uste dut mugarria izan dela: jardunaldietako gai nagusia. Eta hortik dator une gazia ere: erantzuna. Diskurtso horiek hor egoteko hainbeste lan egin eta gero, zurien erantzuna lotsagarria izan zen, eta larriagotu egin zen gerora jakin genuenean hizlari bati eraso ziotela, segurua izan behar zuen espazio batean. Baina horri ere ondo erantzun zion antolakuntzak: talde guztiek bat egin genuen, eta inork ez zuen dudan jarri hura eraso arrazista bat izan zenik.\nC. CARRANZA: [Mahai hartan hizlari aritu zen] Ni gauza batekin ez nago guztiz ados: gauzak esateko modu batzuk beste batzuk baino gehiago gustatzen zaizkit. Denok sentitu izan gara minduta gure pribilegioak onartu ditugunean, noski. Baina ni talde mistoetan aritu izan naiz, hemengo kideek ekarpen handiak egin dizkidate, ahizpatasun handia sentitu dut... eta mahai hartan izan ziren tonu batzuk ez nituen gustuko izan. Beste bide bat eginda gentozen, jasotzekoa eta ematekoa; nik zainduagoa izatea nahiko nukeen. Edonola ere, une eder asko izan ziren jardunaldietan. Zirrara berezia eragin zidan hainbeste gazte ikusteak: inurri lan itzela egin zuten, anonimoa, eta izugarri eskertzekoa da. Eta oso bidegabeak izan dira kexa batzuk; ez dute lan hori baloratu.\nA. ZUFIA: Bai, ematen du etengabe ari garela sistema erreproduzitzen: zerk duen balioa eta zerk ez. Mundu guztia zegoen ponentziei adi, eta atzeko lan guztia ere kontuan hartzekoa da. Jende gehiena jarrera onez etorri zen, baina batzuk ibili ziren erreklamatzen Ryanairrekin ariko balira bezala. Harrituta geratu nintzen: jendea ez al da konturatu hau denon artean egiten ari garela lan militantearen bidez, ala kongresu batera bezala etorri da baten bat?\nDekolonialitateari buruzko mahaia aipatu duzue hirurek. Agerian geratu da eztabaida hori osatzeke dagoela, eta, gainera, erronketako bat aniztasun hori kudeatzea izango dela. Zein dira giltzarriak?\nC. CARRANZA: Gai horrek arnasa luzea eskatuko du, eta prozesu konplexuak; guri hitza emateaz harago doa dekolonialitatea lantzea. Nik orain arte emakumeekin egin dudan lanean, oso ondo etorri zait migratuen arteko arrazakeria eta kolonialismoa ere lantzea, guk ere ikasita daukagun hori, kanpotik datorren arrazakeria hobeto identifikatzeko. Eta hausnarketa horiek espazio mistoetan egin nahi ditut, hemengo emakume zuriekin; Ituk zioenez, azkura eragiten du, bai, baina badute hori lantzeko ausardia eta umiltasuna. Esperientzia batzuk izan ditugu, adibidez, Bilgune Feministarekin, eta oso aberasgarria izan da min horiek lantzea, zaurien sakontasunaren arteko lehian sartu gabe, eta elkar sendatuz. Elkarrekin eraiki behar ditugu gogoeta horiek.\nA. ZUFIA: Gakoetako bat da distantzia hartzea, norbere posizio zehatzetik urruntzea, harago begiratu ahal izateko eta besteekin enpatizatu ahal izateko, eta gero norbere pribilegioak landu ahal izateko, ez hainbeste errutik, baizik eta beste errealitate eta baldintza batzuk sortzeko. Eta garrantzitsua da zapaldumetroa saihestea: ez da bidezkoa norbaiti eskatzea ez dakit zenbat zapalkuntza pairatzea solaskide legitimoa izateko, baina, aldi berean, bakoitzak bere ardura hartu behar du bere gain. Eta zuriok espazioa utzi beharko dugu, beste subjektu batzuek har dezaten.\nMugimendua borroka identitarioetan katramilatzeko arriskurik al dago?\nA. ZUFIA: Izan daiteke, baina saihets daiteke, zoru komuna eraikiz. Nahiz eta hori ez den hain erraza: joera dugu gure borroken collageak egiteko, eta ez hainbeste borrokak komunean eraikitzeko. Itziar Gandariasek dio denontzako etxe bat egiteko lehenik etxea ireki behar dela; ez jendea gonbidatu, baizik eta ahalbidetu etxe hori denona izatea, zeren agian norbaitek armairua lekuz aldatu nahi du, eta, horretarako, baldintzak jarri behar dira. Nire ustez, dekolonialitatearen begiradari adi jarraitu behar dugu, baina, aldi berean, euskal gatazkaren gaiarekin hari finez lotu behar dugu. Ezin dugu ahaztu, adibidez, hemengo jatorrizko hizkuntza jokoan dugula. Zer egin dezakegu borroka bat ala beste hautatu behar ez izateko? Zer kontzeptu erabili behar dugu hemen pairatzen dugun asimilazioa izendatzeko, migratuek jasaten dutenarekin parekatu gabe? Erronka handia dugu hor.\nJ. ITURRIOZ: Espazioak pentsatzen ditugunean ahalik eta zapalkuntza gehien kontuan hartuz, irekiagoak dira, eta hobeak. Adibidez: Emakumeen Mundu Martxaren prozesu batzuetan, hizkuntza eta kultura aniztasun handia izanda ere, askoz gehiago zaindu da euskararen erabilera, hemengo zuriek gidatutako hainbat prozesutan baino. Zapalkuntza asko ditugu inguruan, baina ezin gara borroka identitarioetan sartu: kontua ez da zer gorputz den biktima handiena, nork sufritzen duen gehien edo nork duen ordezkaritasun handiagoa, baizik eta zapalkuntzen arteko loturak identifikatzea eta beste zapalkuntza moldeei erreparatzea. Azkenik, aldarrikatu nahi nuke akatsak egiteko eskubidea: kritikak jasotzeko prest egon behar dugu, eta desadostasunetatik eta gatazketatik ikasteko; akatsak aitortzea oso lagungarria da.\nEta aurrera begira, zer? Martxoaren 8az harago, zer lehentasun du mugimendu feministak? Agendarik ba al du?\nA. ZUFIA: Durangon askotan aipatu zen agenda komun bat behar dugula: bigarren grebarako landu genuen dosierra oinarri sendoa da, apurka lehentasunak ezartzeko. Eta eragiten hasteko; zeren feministak oso kezkatuta baikaude gure koherentziarekin, baina boterean daudenak lasai daude: guk beharrezkotzat dugun deserosotasun hori botere eremuetara eta erabakiguneetara ere proiektatu behar dugu.\nC. CARRANZA: Adi egon behar dugu, jende batek banatuta nahi gaituelako. Ildo horretan, txalogarria da Durangon prostituzioaren eztabaidan gertatutakoa: gai horrek leku askotan hainbeste haustura eragin dituenean, hemen gai izan gara mahai bat osatzeko ikuspegi diferenteekin eta eztabaidatzeko. Hortik segitu behar dugu: aniztasunak josiz.\nJ. ITURRIOZ: Erronka da nola izan indar bat garai hauetan. Hor badago eztabaida zahar bat, baina, nire ustez, Martxoaren 8ak hartutako dimentsioak egitura egonkorragoak eskatzen ditu: mugimendu feminista autonomoak estruktura kolektiboak behar ditu, denboran iraungo dutenak, langileekin, prozesu kolektiboak bideratuko dituztenak, intzidentzia politikoa egingo dutenak... Estruktura alternatibo bat, alderdi politikoen logika gaindituko duena. Neuk ere ez dakit ondo zer; baina iruditzen zait feminismoa izan daitekeela identitateez eta alderdiez harago joango den plataforma.\nBERRIAn argitaratua (2020/01/04)


Definizioa Egiten ari diren ikasketa-motak\nEgiten ari diren ikasketa-motak\nHomeGaiakIkasketa-mailaDefinizioak Egiten ari diren ikasketa-motak\nErreferentziako egunean eta ikasturte osoan zehar ikastetxe publiko edo pribatu batean aldizka ikasketak egiten zeuden pertsona guztiek izan dezakete ezaugarri hau, irakaskuntzaren modalitatea kontuan hartu gabe (ohikoa, askea, urrunekoa, posta bidezkoa...); une horretan arautu gabeko ikasketak egiten ari ziren pertsonak ere sartzen dira multzo honetan, eskuarki akademietan edo lanerako prestakuntza ematen duten zentroetan.\nHonako maila hauek bereizi behar dira:\nEskolaurreko eta lehen mailako ikasleak: haur hezkuntza, ama eskola, haurtzaindegia, eskolaurrea eta antzekoak. Baita lehen hezkuntza eta baliokideak diren beste ikasketa batzuk ere.\nProfesionalak: lehen eta bigarren mailako Lanbide Heziketa, erdi-mailako Lanbide Heziketa eta goi-mailako Lanbide Heziketa eta beste ikasketa profesional batzuk dituztenak, lanerako prestakuntza barne.\nBigarren mailako ikasketadunak: Derrigorrezko Bigarren Hezkuntza, Batxilergoa, LOGSE, BBB eta UBI, unibertsitaterako sarbidea eta antzeko beste batzuk dituztenak.\nMaila ertain eta goi maila arteko ikasketadunak: unibertsitate eskoletan daudenak, ingeniari tekniko eta perituen ikasketak dituztenak, irakasleak, erizainak eta antzekoak.\nGoi mailako ikasketadunak: goi mailako fakultate eta eskola teknikoetan daudenak, lizentziadunak, goi mailako ingeniariak eta abar, hirugarren ziklokoak graduatu ondokoak, masterrak, doktoreak eta espezializatuak.


Amaia Peña, lehoi berria atean | Athletic Club\nHasieraAlbisteakAmaia Peña, lehoi berria atean\nAmaia Peña, lehoi berria atean\nPortugaletekoak atzo egin zuen debuta lehen taldearekin, bigarren taldean bi denboraldi aritu eta Estatu Batuetako ikasketak amaitu ondoren\n“Urte asko neraman egun honen zain”, esan zuen atzo Amaia Peñak Athletic Clubek eta Real Betisek Lezaman jokatutako partida amaitu ostean. “Emaitza ez da izan nahiko nukeena, baina orokorrean pozik noa”, esan zuen Portugaleteko atezainak. Lehoien eta andaluziarren arteko norgehiagoka berdinketarekin amaitu zen luzapenean Allék gola sartuta. Zuri-gorriak atzo egin zuen debuta lehen taldearekin eta hainbat aldiz bere onena eman behar izan zuen.\n22 urte betetzeko hilabete baten faltan, kamiseta zuri-gorria defendatzen duen 101. jokalaria izan da Amaia. 14-15 denboraldian Pauldarrak taldetik iritsi eta bigarren taldearen atea bi denboralditan defendatu ondoren, portugaletetarrak Estatu Batuetarako bidea hartu zuen, non gradu bikoitz batean lizentziatu zen, elkarrizketa honetan kontatzen zigun bezala. Klubak ez zituen begiak altxatu Amaiak Pitts Panthers taldean egindako lanetik, eta 2022ko ekainera arte atezaina ekartzea erabaki zuen. Andrea de la Nava, beste atezain zuri-gorri bat eta Amaiarekin batera Pauldarrak taldean egondakoa, lesionatu egin zen Sevillako partidan eta horrela Villacampak Portugaletekoaren aldeko apustua egin zuen atzo atepean.\nHorrela, taldearen “13”-a 2020-21 denboraldian harrobitik lehen taldera jauzi egin duen hirugarren jokalaria izan da (Arana eta Bibianeren atzetik). Datu honek harrobiak emakumezkoen sailean duen funtsezko papera areagotu baino ez du egiten, duela gutxiko artikulu honetan azaltzen den bezala. Bestalde, 2002tik Athleticekin debuta egin duten hamar atezain baino ez dira izan; Amaia hamaikagarrena da. Lehoi berriak, beraz, mendeurren historiko berria (101) eta hurrengo hamar atezainen zerrenda (11) hasi ditu.\n2002tik Athletic Clubeko atezainak:\nElixabete Capa- (1978-03-20) Debuta: 2002/10/06 – 64 partida- 3 denb\nUguzne Mezo- (2009-03-20) Debuta: 2002/11/24 – 47 partida- 4 denb\nAinhoa Tirapu- (1984-09-04) Debuta: 2005/08/09 – 358 partida – 15 denb\nAndere Leguina- (1989-03-17) Debuta: 2006/11/26- 46 partida – 13 denb\nMaría Luke- (1986-06-06) Debuta: 2008/04/20 – Partida 1 – 2 denb\nItxaso Cárcamo– (19-11-1979) Debuta: 2009/03/01 – 6 partida – 2 denb\nAne Landa- (1991-06-03) Debuta: 2010/12/11 – partida 1 – 1 denb\nJone Guarrotxena- (1993-09-03) Debuta: 2012/10/07 – 17 partida – 5 denb\nAne Otxoa- (1995-04-18) Debuta: 2012/11/11 – 9 partida – 3 denb\nAndrea de la Nava- (1994-02-11) Debuta: 2019/09/08 – 16 partida – 2 denb\nAmaia Peña- (1998-11-22) Debuta: 2020/10/18 – partida 1 – 1 denb